pythainlp/thai-wiki-dataset-v4 huggingface dataset:
วัดพระแก้ว (อำเภอเชียงของ)

วัดพระแก้ว เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลเวียง อำเภอเชียงของ จังหวัดเชียงราย ทางเข้าวัดจะติดถนนสายหลัก อีกด้านหนึ่งจะติดแม่น้ำโขง 
วัดพระแก้ว เดิมชื่อ วัดศรีบุญเรือง อีกแหล่งข้อมูลระบุว่า วัดศรีบุญยืน สันนิษฐานว่าสร้างขึ้นราว พ.ศ. 1240 สำนักงานพระพุทธศาสนาแห่งชาติระบุว่าตั้งวัดเมื่อ พ.ศ. 2380 ได้รับพระราชทานวิสุงคามสีมาเมื่อ พ.ศ. 2405 ภายในวิหารมีพระพุทธรูปและมณฑปเก่าแก่อายุ 1,300 ปี ต่อมาสมัยเจ้าอริยะ ผู้ปกครองเมืองเชียงของได้บูรณะวัดครั้งใหญ่ จนเปลี่ยนชื่อมาเป็น "วัดพระแก้ว" เพราะเชื่อว่าได้อัญเชิญพระพุทธมหามณีรัตนปฏิมากรมาประดิษฐานอยู่ที่วัดแห่งนี้ในช่วงระยะเวลาหนึ่ง ก่อนจะอัญเชิญไปประดิษฐานที่หลวงพระบาง ซึ่งปัจจุบันชาวบ้านได้ร่วมสร้างพระแก้วมรกตจำลองขึ้นองค์ใหม่จากหินแม่น้ำโขงเพื่อเป็นการรำลึกถึงประวัติศาสตร์ในอดีต
พระธาตุซึ่งภายในบรรจุพระเกศาธาตุขององค์สมเด็จพระสัมมาสัมพุทธเจ้า มีตำนานเล่าว่าเคยเป็นจุดที่พระพุทธเจ้าเคยเสด็จมาและได้ประทานพระเกศา 2 เส้น เอาไว้ให้เป็นตัวแทนของพระพุทธองค์ ปัจจุบันได้บรรจุไว้ที่พระธาตุ 2 แห่งของเชียงของ คือ วัดไชยสถานและวัดพระแก้ว
มหายุคคริปติก

มหายุคคริปติก  เป็นคำที่ใช้อย่างไม่เป็นทางการสำหรับการวิวัฒนาการด้านธรณีในช่วงต้นสุดของโลกและดวงจันทร์ เป็นมหายุคที่เก่าที่สุด (อย่างไม่เป็นทางการ) ของบรมยุคเฮเดียน ซึ่งยอมรับกันโดยทั่วไปว่าเริ่มต้นขึ้นใกล้กับประมาณ 4,533 ล้านปีก่อนเมื่อโลกและดวงจันทร์กำเนิดขึ้น ทั้งนี้ไม่มีหลักฐานใดปรากฏเพื่อใช้ทำการกำหนดการเปลี่ยนผ่านจากมหายุคคริปติกไปยังมหายุคกลุ่มแอ่งซึ่งอยู่ถัดไปของดวงจันทร์ (ดูเพิ่มที่ ยุคพรีเน็กแทเรียน) แม้ว่าบางครั้งจะมีการระบุว่ามหายุคนี้สิ้นสุดลงเมื่อประมาณ 4,150 ล้านปีก่อนสำหรับดาวดวงใดดวงหนึ่งหรือทั้งสองดวงก็ตาม โดยมหายุคนี้หรือการแบ่งย่อยใด ๆ ของบรมยุคเฮเดียนนั้นไม่ถูกยอมรับอย่างเป็นทางการจากคณะกรรมาธิการการลำดับชั้นหินสากล
ช่วงเวลานี้นั้นมีความคลุมเครือ (ตามชื่อ "cryptic") เนื่องจากมีหลักฐานทางธรณีวิทยาน้อยมากที่หลงเหลือจากช่วงเวลาดังกล่าวนี้ ธรณีสัณฐานและหินต่าง ๆ ส่วนใหญ่นั้นอาจอาจถูกทำลายไปหมดแล้วในช่วงการถล่มของอุกกาบาตช่วงต้น หรือโดยผลกระทบอย่างต่อเนื่องของการแปรสัณฐานแผ่นธรณีภาค โดยการพอกพูนมวลของโลก ภายในของโลกที่แปรสภาพไปแล้ว และการหลอมละลายของพื้นผิวนั้นรวมกันอย่างแน่นในระหว่างมหายุคคริปติกนี้ โดยนอกจากนี้ยังมีเสนอสมมุติฐานการชนขนาดใหญ่จนนำไปสู่การกำเนิดของดวงจันทร์ในช่วงมหายุคนี้ด้วย ทั้งนี้แร่ที่เก่าแก่ที่สุดที่รู้จักกันนั้นมาจากมหายุคคริปติก
วัดแหลมใต้

วัดแหลมใต้ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลหน้าเมือง อำเภอเมืองฉะเชิงเทรา จังหวัดฉะเชิงเทรา ที่ตั้งวัดมีเนื้อที่ 15 ไร่ 44 ตารางวา วัดอยู่ริมฝั่งแม่น้ำบางปะกง เป็นลักษณะคุ้งน้ำ
วัดแหลมใต้ หรือ วัดภิกขุสังขรณ์ สร้างขึ้นเมื่อปี พ.ศ. 2476 สันนิษฐานว่าสร้างในสมัยพระบาทสมเด็จพระมงกุฎเกล้าเจ้าอยู่หัว ได้รับพระราชทานวิสุงคามสีมาเมื่อวันที่ 24 มกราคม พ.ศ. 2506 เขตวิสุงคามสีมา กว้าง 13 เมตร ยาว 30 เมตร 
อาคารและเสนาสนะที่สำคัญ ได้แก่ อุโบสถหลังเก่าเป็นแบบจีน มีอาคารศาลาท่าน้ำ เป็นอาคารทรงสี่เหลี่ยมมีมุขด้านหน้ายื่นลงไปในแม่น้ำบางปะกง หลังคาทรงมะนิลา มุงกระเบื้องดินเผาหางมน บริเวณชายคาประดับด้วยไม้ฉลุลานขนมปังขิง ซึ่งเป็นรูปแบบที่นิยมกันในสมัยพระบาทสมเด็จพระจุลจอมเกล้าเจ้าอยู่หัว และมีเรือนแพที่มีอายุประมาณร้อยกว่าปี ตัวเรือนแพประกอบด้วย หลังคาจั่ว 2 ช่วงต่อกัน กว้างประมาณ 8 เมตร ยาวประมาณ 12 เมตร ฝาผนังเป็นไม้สักตีเรียงกันทางตั้ง บานประตูส่วนใหญ่เป็นบานเปิด ยกเว้นประตูด้านหน้าซึ่งเป็นประตูบานกระทุ้ง เพื่อความสะดวกในการค้าขาย
วัดกาหรำ

วัดกาหรำ เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลโรง อำเภอกระแสสินธุ์ จังหวัดสงขลา มีที่ดินตั้งวัดเนื้อที่ 28 ไร่เศษ มีอาณาเขตทิศเหนือยาว 7 เส้น 10 วา ติดต่อกับคลองน้ำ ทิศใต้ยาว 7 เส้น 10 วา ติดต่อกับคลองน้ำ ทิศตะวันออกยาว 6 เส้น 10 วา ติดต่อกับคลองน้ำ ทิศตะวันตกยาว 6 เส้น 10 วา ติดต่อกับคลองน้ำ มีที่ธรณีสงฆ์ 1 แปลง เนื้อที่ 6 ไร่เศษ
วัดกาหรำ เดิมชื่อ วัดกรำหลวง ตั้งวัดเมื่อ พ.ศ. 2300 มีสภาพเป็นวัดร้างอยู่ระยะหนึ่ง ต่อมาประมาณ พ.ศ. 2400 ท่านพ่อจอมร่วมกับประชาชนได้บูรณะวัดขึ้น ซึ่งได้พบซากอุโบสถ วิหาร และพระพุทธรูปโบราณ วัดได้รับพระราชทานวิสุงคามสีมาเมื่อวันที่ 24 กุมภาพันธ์ พ.ศ. 2498 
อาคารเสนาสนะที่สำคัญ ได้แก่ อุโบสถกว้าง 7 เมตร ยาว 12 เมตร สร้างเมื่อ พ.ศ. 2512 โครงสร้างคอนกรีตเสริมเหล็ก กุฏิสงฆ์จำนวน 6 หลัง มีโครงสร้างเป็นอาคารไม้และครึ่งตึกครึ่งไม้ และศาลาการเปรียญกว้าง 18 เมตร ยาว 27 เมตร สร้างเมื่อ พ.ศ. 2512 โครงสร้างคอนกรีตเสริมเหล็ก ปูชนียวัตถุที่สำคัญ ได้แก่ พระประธานในอุโบสถ พระเพลากว้าง 1.10 เมตร สูง 1.64 เมตร เป็นพระพุทธรูปทรงเครื่อง พร้อมพระอัครสาวกหน้าตักกว้าง 50 เซนติเมตร 90 เซนติเมตร อัญเชิญมาจากวิหาร พระพุทธรูปในศาลาการเปรียญอัญเชิญมาจากอุโบสถหลังเก่า 3 องค์ แกะด้วยศิลาแลงสีแดงฉาบปูนลงรักปิดทอง องค์ใหญ่ พระเพลากว้าง 72 เซนติเมตร สูง 107 เซนติเมตร อีก 2 องค์ พระเพลากว้าง 53 เซนติเมตร สูง 79 เซนติเมตร พระพุทธรูปสัมฤทธิ์ประทับยืน ปางอุ้มบาตร สูง 160 เซนติเมตร และสถูปบรรจุอัฐิของพ่อจอม
วัดฟ่อนสร้อย

วัดฟ่อนสร้อย เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลพระสิงห์ อำเภอเมืองเชียงใหม่ จังหวัดเชียงใหม่ ปัจจุบันมี พระครูเมธาธรรมประยุตเป็นเจ้าอาวาส 
วัดฟ่อนสร้อย สันนิษฐานสร้างเมื่อ พ.ศ. 2031 ได้ย้ายมาจากวัดฟ้อนสร้อยที่เคยเป็นวัดร้างซึ่งอยู่ห่างไปทางทิศใต้เล็กน้อย วัดร้างนี้ไม่ปรากฏหลักฐานว่าสร้างขึ้นและร้างไปเมื่อใด แต่ปรากฏอยู่ในโคลงนิราศหริภุญไชย (แต่งราว พ.ศ. 2060) และปรากฏอยู่ในประชุมตำนานล้านนาไทยว่าในช่วง พ.ศ. 2105–2144 ชื่อของวัดฟ่อนสร้อยสันนิษฐานว่าอาจเป็นชื่อนายทหารในสมัยก่อนเดิมที่อาจเรียก "หมื่นสร้อยหรือพันสร้อย" แล้วเปลี่ยนเป็นฟ่อนสร้อย
อาคารและเสนาสนะที่สำคัญ ได้แก่ วิหารศิลปะล้านนาไม่ทราบปีที่สร้าง โครงสร้างส่วนบนเป็นไม้ ส่วนล่างก่ออิฐ ถือปูน หลังคาด้านหน้าซ้อนกัน 2 ชั้น ราวบันไดทอดสู่ตัววิหารเป็นปูนปั้นรูปพญานาค ประดับกระจกสี่หน้าเป็นลายปูนปั้นรูปก้านขดประดับด้วยช่อฟ้าในระกาและหางหงส์เป็นรูปพญานาค บานประตูเป็นรูปเทวดายืนลงรักปิดทอง วิหารมีภาพจิตรกรรมฝาผนังเรื่องราวพุทธประวัติ พระประธานเป็นพระพุทธรูปนั่งสมาธิปางมารวิชัย เจดีย์ทรงปราสาทมีปูนปั้นรูปสิงห์ประดับที่ฐานและมีซุ้มประดิษฐานพระพุทธรูปที่ฐานเจดีย์ทั้ง 4 ด้าน หอไตรทรงล้านนาสองชั้น ชั้นล่างก่ออิฐถือปูน ชั้นบนเป็นเครื่องไม้ หน้าบันไดแกะสลักลวดลายถ้านขด หางหงส์ประดับด้วยนาคสะดุ้ง หลังคาซ้อนกันสองชั้นสองตับ มีแตรอยู่ตรงกลาง มีระเบียงรอบตัวหอไตร
วัดศรีธาตุประมัญชา

วัดศรีธาตุประมัญชา เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลจำปี อำเภอศรีธาตุ จังหวัดอุดรธานี
วัดศรีธาตุประมัญชาตั้งวัดเมื่อ พ.ศ. 2370 ได้รับพระราชทานวิสุงคามสีมาเมื่อ พ.ศ. 2430 ได้กลายเป็นวัดร้าง ต่อมา พ.ศ. 2458 ราษฎรจากบ้านพันลำได้อพยพมาตั้งถิ่นฐานและหักร้างถางพงได้พบเนินดินร้างซึ่งมีพระธาตุและมีเสมาหินสลักเป็นรูปดอกบัวปักเรียงรายอยู่โดยรอบ บนใบเสมายังมีอักษรโบราณจารึกไว้ 2 แถว (สูญหาย) ต่อมา พ.ศ. 2462 มีพระภิกษุจากบ้านท่าคันโทได้ธุดงค์มาพบวัดร้างนี้จึงได้อยู่จำพรรษา ภายหลังชาวบ้านจึงช่วยกันบูรณะปฏิสังขรณ์และสร้างวัดขึ้นใหม่ ได้สร้างสิมหลังแรกขึ้นเมื่อ พ.ศ. 2464 สร้างศาลาการเปรียญหลายหลัง รวมทั้งสะพานเชื่อมระหว่างวัดกับหมู่บ้าน เนื่องจากมีสระน้ำขนาดใหญ่ เช่น กุดยางทางทิศตะวันออก สระบัวใหญ่ทางทิศตะวันตก ต่อมา พ.ศ. 2539 สำนักงานโบราณคดีและพิพิธภัณฑสถานแห่งชาติ ที่ 7 ขอนแก่น ดำเนินการขุดแต่งและบูรณะ
พระธาตุเจดีย์ก่อด้วยอิฐสอดินรูปทรงสี่เหลี่ยมตั้งบนฐานกว้างยาวด้านละ 6 เมตร ฐานล่างเป็นฐานกึ่งฐานบัว ซ้อนลดหลั่นกันขึ้นไป ถัดจากฐานบัวขึ้นไปเป็นองค์ระฆัง ลักษณะศิลปะล้านช้าง สันนิษฐานว่ารูปแบบที่สมบูรณ์ของพระธาตุน่าจะคล้ายคลึงกับพระธาตุอิงฮัง ในประเทศลาว ซึ่งมีส่วนเรือนธาตุเป็นรูปทรงสี่เหลี่ยมจัตุรัส โดยมีเรือนธาตุ 3 ชั้นซ้อนลดหลั่นกัน ส่วนยอดเป็นรูปดอกบัวตูม
สิมอีสาน รูปทรงสี่เหลี่ยมผืนผ้าก่ออิฐถือปูนกว้าง 8 เมตร ยาว 12 เมตร สูง 3 เมตร มีผนังกั้น 4 ด้าน หลังคาชั้นเดียวเจาะประตู 3 ช่อง ผนังด้านหลังพระประธานปิดทึบ มีพระพุทธรูปไม้ และพระพุทธรูปหินทรายวางไว้รอบแท่นพระประธาน
ชาร์ลีชาร์ลีชาเลนจ์

ชาร์ลีชาร์ลีชาเลนจ์  เป็นเกมที่มีที่มาจากเกมกระดาษและดินสอของสเปนที่มีชื่อว่า "Juego de la Lapicera" (เกมดินสอ) โดยเหล่าวัยรุ่นจะตั้งดินสอแล้วตั้งคำถามที่ต้องการ ซึ่งทำหน้าที่เหมือนลูกบอลหมายเลข 8 วิเศษ
เกมนี้กลายเป็นที่นิยมในโลกที่พูดภาษาอังกฤษใน ค.ศ. 2015 ซึ่งส่วนหนึ่งมาจากแฮชแท็ก #CharlieCharlieChallenge ในวันที่ 29 เมษายน ค.ศ. 2015 มีการอัปโหลดวิดีโอข่าวที่มีคนเล่นเกมนี้ในจังหวัดฮาโตมายอร์ สาธารณรัฐโดมินิกันลงในยูทูบ และอารมณ์ขันที่ไม่ได้ตั้งใจในรายงานข่าวทำให้เกมนี้กลายเป็นกระแสในทวิตเตอร์ แล้วข้ามกำแพงภาษาไปทั่วโลก
ประวัติ.
Maria Elena Navez จากบีบีซีมุนโดกล่าวว่า "ไม่มีปีศาจใดในเม็กซิโกที่มีชื่อว่า 'ชาร์ลี'" และกล่าวแนะว่าปีศาจเม็กซิโกที่มีชื่ออังกฤษนั้น "มักเป็นสิ่งประดิษฐ์ของอเมริกัน" David Emery ผู้เชี่ยวชาญด้านตำนานพื้นบ้านกล่าวว่าบางฉบับของเกมนี้ได้คัดลอกมาจากเรื่องผีLa Llorona ซึ่งเป็นที่นิยมในฮิสแปนิกอเมริกา แต่เกมดินสอไม่ใช่วัฒนธรรมของเม็กซิโก
ชั่นเหว่ย์

ชั่นเหว่ย์  หรือ ซัวบ้วย เป็นนครระดับจังหวัดทางตะวันออกของมณฑลกวางตุ้ง สาธารณรัฐประชาชนจีน มีอาณาเขตทางทิศตะวันออกติดกับเจียหยาง ทิศเหนือติดกับเหมย์โจวและเหอยฺเหวียน ทิศตะวันตกติดกับฮุ่ยโจว และทิศใต้ติดกับทะเลจีนใต้ อยู่ห่างจากเชินเจิ้นไปทางตะวันออกประมาณ คนในท้องถิ่นชั่นเหว่ย์พูดภาษาถิ่นไห่เฟิง
ประวัติศาสตร์.
นครชั่นเหว่ย์ก่อตั้งขึ้นในปี 1988 ในสมัยก่อนชั่นเหว่ย์ถูกปกครองเป็นส่วนหนึ่งของจังหวัดฮุ่ยโจว (惠州府) โดยราชวงศ์หมิงและราชวงศ์ชิง ชั่นเหว่ย์ได้แยกเป็นจังหวัดออกจากฮุ่ยโจวในช่วงยุคชาตินิยม
ชาติพันธุ์เด่นในชั่นเหว่ย์คือ ชาวฮกโล่ ซึ่งเป็นกลุ่มที่อพยพเข้ามา เป็นผลมาจากการลดลงอย่างมากของประชากรที่เกิดจากการทำสงครามในราชวงศ์ชิงตอนต้นในบริเวณที่ในปัจจุบันคือชั่นเหว่ย์
เขตการปกครอง.
จังหวัดชั่นเหว่ย์แบ่งออกเป็นเขตการปกครองระดับอำเภอจำนวน 4 แห่ง ประกอบด้วย 1 เขต, 1 นครระดับอำเภอ และ 2 อำเภอ
เขตการปกครองระดับอำเภอแบ่งย่อยออกเป็นเขตการปกครองระดับตำบลจำนวน 53 แห่ง ประกอบด้วย 40 เมือง, 10 ตำบล และ 3 แขวง
เหตุการณ์ยุคปัจจุบัน.
ในคืนวันที่ 6 ธันวาคม 2005 มีการประท้วงเกิดขึ้นผลจากการยึดที่ดินของรัฐบาล เพื่อให้การประท้วงสงบลง จึงได้มีการส่งตำรวจติดอาวุธไปยังหมู่บ้านตงโจว หลังจากที่ชาวบ้านหัวรุนแรงทำการโจมตีตำรวจที่ไม่มีอาวุธ มีรายงานจากรัฐบาลจีนว่า มีผู้พบผู้เสียชีวิต 3 รายหลังจากการประท้วง อย่างไรก็ตาม ตัวเลขดังกล่าวถูกตั้งข้อสงสัยโดยสื่อว่าอาจมีผู้เสียชีวิตอยู่ระหว่าง 20 ถึง 40 ราย
ในปี 2011 การประท้วงในหมู่บ้านอูข่าน (ตั้งอยู่ในนครระดับอำเภอลู่เฟิงของชั่นเหว่ย์ ริมอ่าวเจี๋ยฉือ ห่างจากตัวเมืองชั่นเหว่ย์ไปทางทิศตะวันออกประมาณ) ได้รับความสนใจจากสื่อทั่วโลก
ภาษา.
คนในพื้นที่โดยทั่วไปจะใช้ภาษาถิ่นไห่เฟิง ซึ่งคล้ายกับภาษาถิ่นเฉาโจว และภาษาถิ่นฮกโล่ ซึ่งจัดอยู่ในภาษาหมิ่นใต้ในกลุ่มภาษาจีนหมิ่น โดยพื้นฐานแล้วทั้งอำเภอไห่เฟิง นครลู่เฟิง และเขตในเมืองจะพูดสำเนียงเดียวกัน ส่วนใหญ่ของพื้นที่ชนบทอำเภอลู่เหอซึ่งเดิมเป็นส่วนหนึ่งของอำเภอลู่เฟิง ใช้ภาษาจีนแคะซึ่งจัดอยู่ในภาษาถิ่นย่อยซินฮุ่ยในภาษาถิ่นเยว่ไถ
เนื่องจากชั่นเหว่ย์อยู่ใกล้กับสามเหลี่ยมปากแม่น้ำเพิร์ลและฮ่องกง รวมทั้งผลกระทบของรายการโทรทัศน์จากฮ่องกง และการเคลื่อนย้ายของประชากรในมณฑลกวางตุ้ง ทำให้ผู้อยู่อาศัยในท้องถิ่นจำนวนมากโดยเฉพาะคนรุ่นหลังมีทักษะการสื่อสารภาษากวางตุ้ง
ไอน์ ดูไบ

ไอน์ ดูไบ  เป็นชิงช้าสวรรค์ที่ใหญ่และสูงที่สุดในโลก ตั้งอยู่บนเกาะบลูวอเตอร์สใกล้ดูไบ มารีนาในดูไบ สหรัฐอาหรับเอมิเรตส์
ภูมิหลัง.
"ไอน์ ดูไบ" (เดิมชื่อ Dubai Eye หรือ "Dubai-I"') ตั้งอยู่ที่เกาะบลูวอเตอร์สในสหรัฐอาหรับเอมิเรตส์ เป็นชิงช้าสวรรค์ที่สูงและใหญ่ที่สุดในโลก มีความสูง 250 เมตร (820 ฟุต) ได้รับการประกาศในเดือนกุมภาพันธ์ ค.ศ. 2013 โดยฮุนไดเอนจิเนียริงแอนด์คอนสตรัคชันและสตาร์เนธเอนจิเนียริงได้รับการแต่งตั้งให้เป็นผู้รับเหมาออกแบบและก่อสร้างหลักร่วมกับ เคซีไอ วิศวกรผู้ออกแบบและติดตั้งวิศวกรรมโครงสร้างล้อที่สมบูรณ์ การก่อสร้างเริ่มขึ้นในเดือนพฤษภาคม ค.ศ. 2015, โดยคาดว่าจะแล้วเสร็จในช่วงต้นถึงกลางปี ค.ศ. 2019 ความล่าช้าที่เพิ่มขึ้นมาให้ต้องเลื่อนเปิดเป็นวันที่ 20 ตุลาคม ค.ศ. 2020 เพื่อให้ตรงกับมหกรรมเอ็กซ์โป 2020, แต่ก็ถูกเลื่อนออกอีกไปเนื่องจากการระบาดทั่วของโควิด-19 ชิงช้าสวรรค์เปิดได้ในอีกหนึ่งปีต่อมาในวันที่ 21 ตุลาคม ค.ศ. 2021
ไอน์ ดูไบมีความสูงมากกว่าไฮโรลเลอร์ 82.4 เมตร (270 ฟุต) ซึ่งเป็นชิงช้าสวรรค์ที่สูงที่สุดในโลกก่อนหน้านี้ โดยมีความสูง 167.6 เมตร (550 ฟุต) เปิดในลาสเวกัสเมื่อเดือนมีนาคม ค.ศ. 2014
ชิงช้าสวรรค์จุผู้โดยสารได้ 1,750 คน ใน 48 แคปซูลและทำให้ชมทัศนียภาพของดูไบ มารีนา และสถานที่สำคัญต่างๆ เช่น บุรญุลอะร็อบ, ปาล์มอัลญุมัยเราะฮ์ และ บุรจญ์เคาะลีฟะฮ์ 
ดูเพิ่ม.
ลอนดอนอาย
Cloning vector

cloning vector เป็นดีเอ็นเอส่วนเล็ก ๆ ที่สามารถดำรงอยู่ในสิ่งมีชีวิตหนึ่งอย่างเสถียร โดยสามารถสอดใส่ส่วนดีเอ็นเออื่นเพื่อประโยชน์ในการโคลน
cloning vector อาจเป็นดีเอ็นเอของไวรัส ของเซลล์จากสิ่งมีชีวิตที่ใหญ่กว่านั้น หรืออาจเป็นพลาสมิดจากแบคทีเรีย
เวกเตอร์จะมีลักษณะต่าง ๆ ให้สามารถสอดใส่หรือเอาออกส่วนดีเอ็นเอได้ง่าย เช่น มี restriction site
เวกเตอร์และดีเอ็นเอที่ต้องการสามารถดำเนินการด้วย restriction enzyme ซึ่งตัดดีเอ็นเอ โดยชิ้นส่วนดีเอ็นเอที่ตัดแล้วจะมีส่วนสุดทื่อ ๆ หรืออาจมีส่วนยื่นที่เรียกว่า sticky ends จึงสามารถเชื่อมดีเอ็นเอของเวกเตอร์กับดีเอ็นเอที่ต้องการด้วยส่วนสุดที่เข้ากันได้ด้วยวิธี molecular ligation
อนึ่ง เมื่อได้ cloning vector ซึ่งประกอบด้วยส่วนดีเอ็นเอที่ต้องการแล้ว ยังสามารถนำไปผ่านกระบวนการ subcloning เพื่อให้ได้เวกเตอร์อีกอย่างเพื่อใช้ประโยชน์อื่น
มี cloning vector หลายชนิด แต่ที่ใช้มากที่สุดเป็นพลาสมิดที่ได้ผ่านพันธุวิศวกรรม
การโคลนทั่วไปจะเริ่มโดยใช้แบคทีเรีย "Escherichia coli" โดย cloning vector ที่ได้จากแบคทีเรียนี้รวมทั้งพลาสมิด, แบคเทอริโอเฟจ (เช่น phage λ), คอสมิด และ bacterial artificial chromosome (BAC)
แต่ดีเอ็นเอบางอย่างก็อยู่อย่างเสถียรใน "E. coli" ไม่ได้ เช่น ส่วนดีเอ็นเอที่ใหญ่มาก จึงอาจต้องใช้ cloning vector จากสิ่งมีชีวิตอื่นเช่น ยีสต์
โดยตัวอย่างจากยีสต์รวม yeast artificial chromosome (YAC)
เชิงอรรถและอ้างอิง.
<templatestyles src="Reflist/styles.css" />
หวัง เป่าเฉียง

หวัง เป่าเฉียง  เป็นนักแสดงชาวจีน มีผลงานแสดงครั้งแรกเป็นตัวประกอบในภาพยนตร์เรื่อง "Blind Shaft" ซึ่งได้รับรางวัลม้าทองคำสาขานักแสดงหน้าใหม่ยอดเยี่ยมประจำปี 2003
วัยเด็ก.
หวัง เป่าเฉียงเกิดที่เขตหนานเหอ นครสิงไถ มณฑลเหอเป่ย์เมื่อวันที่ 29 พฤษภาคม ค.ศ. 1984 ในครอบครัวที่ยากจน
ขณะที่เขาอายุได้ 8 ขวบ ที่หมู่บ้านของเขาฉายภาพยนตร์เรื่อง "เสี้ยวลิ้มยี่" ซึ่งมีเจ็ต ลีแสดงนำ ภาพยนตร์เรื่องนั้นบันดาลใจให้เขาใฝ่ฝันจะเป็นนักแสดงแอ็กชันอย่างเจ็ต ลีหรือเฉินหลง เขารบเร้าที่จะให้พ่อแม่ส่งไปฝึกที่วัดเส้าหลิน
อาชีพการแสดง.
ก่อนจะเข้าสู่วงการภาพยนตร์ หวังทำงานรับจ้างทั่วไปได้รับค่าจ้างวันละ 25 หยวนและเดินทางกลับบ้านไม่ได้กว่าสองปีเนื่องจากไม่มีเงินพอซื้อตั๋วรถไฟ เขาเคยไปสมัครคัดตัวเป็นนักแสดงแต่ไม่ได้รับเลือกเนื่องจากเตี้ยเกินไป แต่ได้รับคัดเลือกเป็นนักแสดงประกอบฉากในปักกิ่งในเวลาต่อมา ใน ค.ศ. 2003 เขาได้รับเลือกให้แสดงเป็นตัวประกอบในภาพยนตร์อิสระ "Blind Shaft" ซึ่งทำให้เขาได้รับรางวัลม้าทองคำสาขานักแสดงหน้าใหม่ยอดเยี่ยม และต่อมาเขาได้แสดงเป็นเด็กชาวบ้านในภาพยนตร์เรื่อง "จอมโจรหัวใจไม่ลวงโลก" ของผู้กำกับเฝิง เสี่ยวกัง ใน ค.ศ. 2004 ซึ่งได้รับคำชื่นชมอย่างมาก
ค.ศ. 2006 หวังแสดงในละครโทรทัศน์เรื่อง "Soldiers Sortie" รับบทเป็นนายทหารที่ค่อนข้างเชื่องช้าแต่เป็นที่ยกย่องเพราะความมุมานะของเขา ละครเรื่องดังกล่าวโด่งดังเป็นอย่างมาก และทำให้หวังได้รับชื่อเสียงและคำชื่นชมจากบทบาทดังกล่าว อีกสามปีถัดมา เขาแสดงนำในละครแนวทหารอีกเรื่องหนึ่งได้แก่ "My Brother's Name is Shun Liu" ซึ่งประสบความสำเร็จอย่างมากเช่นกัน
ค.ศ. 2011 หวังแสดงนำในภาพยนตร์ตลกเรื่อง "Hello, Mr. Tree" และได้รับหลายรางวัล เช่นรางวัลนักแสดงนำชายยอดเยี่ยมจากเทศกาลภาพยนตร์นานาชาติวลาดีวอสตอคครั้งที่ 9 ที่ประเทศรัสเซีย รางวัลนักแสดงนำชายยอดเยี่ยมจากงานเอเชียแปซิฟิกสกรีนอะวอดส์ครั้งที่ 5 ที่ประเทศออสเตรเลีย รางวัลนักแสดงนำชายยอดเยี่ยมจากเทศกาลภาพยนตร์จีนนิวยอร์ก รางวัลนักแสดงนำชายยอดเยี่ยมจากนิตยสาร Youth Film Handbook และรางวัลนักแสดงนำชายยอดเยี่ยมจากเทศกาลภาพยนตร์เอเชียอิตาลี ในขณะที่ภาพยนตร์เรื่อง"แก๊งม่วนป่วนไทยแลนด์"ใน ค.ศ. 2012 ที่เขาร่วมแสดงก็ได้รับความนิยมอย่างมากและทำรายได้อย่างสูง และเขาก็แสดงนำในภาพยนตร์ "แก๊งม่วนป่วนเยาวราช" และภาคต่ออีกสองเรื่องได้แก่"แก๊งม่วนป่วนนิวยอร์ก"และ"แก๊งม่วนป่วนโตเกียว"
ค.ศ. 2017 หวังแสดงและกำกับภาพยนตร์ตลกแฟนตาซีเรื่อง "Buddies in India" ซึ่งเป็นผลงานกำกับเรื่องแรกของเขา
ค.ศ. 2019 หวังแสดงในภาพยนตร์เรื่อง "The New King of Comedy" ของโจว ซิงฉือ
ชีวิตส่วนตัว.
หวัง เป่าเฉียงสมรสกับหม่า หรง  เมื่อวันที่ 10 กุมภาพันธ์ ค.ศ. 2010 และมีลูกด้วยกันสองคน หกปีถัดมาในวันที่ 14 สิงหาคม ค.ศ. 2016 หวังโพสต์ลงในซินล่างเวย์ปั๋วว่าเขาจะหย่ากับหม่า โดยกล่าวหาว่าเธอเป็นชู้กับซ่ง เจ๋อ  ผู้จัดการส่วนตัวของเขา และยักยอกทรัพย์สินของครอบครัว หม่า หรงโพสต์โต้กลับว่าหวังไม่ดูแลครอบครัว และเธอขู่ว่าจะฟ้องหมิ่นประมาท เธอยื่นฟ้องในวันที่ 16 สิงหาคมปีเดียวกัน เหตุหย่าร้างระหว่างหวัง เป่าเฉียงและหม่า หรงกลายเป็นประเด็นที่ถกเถียงกันอย่างมากบนเว็บไซต์ซินล่างเวย์ปั๋ว โดยแฮชแท็ก #WangBaoQiangDivorce มีผู้เข้าชมกว่าห้าพันล้านครั้ง หวังยื่นฟ้องหย่าต่อศาลในปักกิ่ง ในขณะที่ภรรยาของซ่งก็ยื่นฟ้องหย่าเช่นกัน
Mangleticornia

Mangleticornia เป็นสกุลของพืชดอกที่อยู่ในวงศ์ Amaranthaceae มีเพียงสปีชีส์เดียวคือ Mangleticornia ecuadorensis.
ถิ่นกำเนิดของมันคือเอกวาดอร์ถึงเปรู
Manaosella

Manaosella เป็นสกุลของพืชดอกที่อยู่ในวงศ์ Bignoniaceae มีเพียงสปีชีส์เดียวคือ Manaosella cordifolia.
มีถิ่นกำเนิดในเวเนซุเอลาถึงบราซิลและโบลิเวีย
Maguireanthus

Maguireanthus เป็นสกุลของพืชดอกที่อยู่ในวงศ์ Melastomataceae. มีเพียงสปีชีส์เดียวคือ Maguireanthus ayangannae Wurdack.
ถิ่นกำเนิดของมันคือ ประเทศกายอานา
Magoniella

Magoniella เป็นสกุลของพืชดอกที่อยู่ในวงศ์ Polygonaceae มีเพียงสปีชีส์เดียวคือ Magoniella obidensis.
มีถิ่นกำเนิดในแถบคอสตาริกา เวเนซุเอลา บราซิล และโบลิเวีย
Magdalenaea

Magdalenaea เป็นสกุลของพืชดอกที่อยู่ในวงศ์ Orobanchaceae มีเพียงสปีชีส์เดียวคือ Magdalenaea limae.
ถิ่นกำเนิดของมันคือบราซิลตะวันออกเฉียงใต้
Macrotorus

Macrotorus เป็นสกุลของพืชดอกที่อยู่ในวงศ์ Monimiaceae มีเพียงสปีชีส์เดียวคือ Macrotorus utriculatus.
ถิ่นกำเนิดของมันคือบราซิลตะวันออกเฉียงใต้
Lysiostyles

Lysiostyles เป็นสกุลของพืชดอกที่อยู่ในวงศ์ Convolvulaceae มีเพียงสปีชีส์เดียวคือ Lysiostyles scandens.
ถิ่นกำเนิดคืออเมริกาเหนือตอนเหนือถึงบราซิลตอนเหนือ
Lourtella

Lourtella เป็นสกุลของพืชดอกที่อยู่ในวงศ์ Lythraceae. มีเพียงสปีชีส์เดียวคือ Lourtella resinosa S.A.Graham, Baas & Tobe.
มีถิ่นกำเนิดในเปรูและโบลิเวีย
หลิว เฮ่าหรัน

หลิว เฮ่าหรัน (เกิด 10 ตุลาคม ค.ศ. 1997) หรือ เทอร์โบ หลิว  เป็นนักแสดงชาวจีน 
เขาได้รับจัดอันดับ "100 ผู้ทรงอิทธิพลในจีน" โดยนิตยสาร"ฟอบส์" ให้อยู่อันดับที่ 18 ใน ค.ศ. 2020 อันดับที่ 19 ใน ค.ศ. 2019 อันดับที่ 89 ใน ค.ศ. 2017 
ใน ค.ศ. 2021 หลิวกลายเป็นนักแสดงที่อายุน้อยที่สุดที่ทำรายได้ในบ็อกซ์ออฟฟิศของจีนเกิน 15,000 ล้านเหรินหมินปี้
วัยเด็ก.
หลิวเกิดใน ค.ศ. 1997 ในนครผิงติ่งชาน มณฑลเหอหนาน ก่อนจะย้ายเข้ามาเรียนชั้นมัธยมในสถาบันสมทบของสถาบันสอนเต้นรำปักกิ่ง  ที่กรุงปักกิ่งเมื่ออายุได้ 12 ปี ขณะที่เขายังเป็นนักเรียนใน ค.ศ. 2013 เฉิน ซือเฉิงได้เลือกให้เขาแสดงในภาพยนตร์เรื่องแรกของเฉินได้แก่"ปักกิ่งเลิฟสตอรี่" ต่อมาใน ค.ศ. 2015 หลิวเข้าศึกษาต่อที่สถาบันการละครกลางแห่งประเทศจีน  หลังจากทำคะแนนได้ดีที่สุดในชั้นเรียนการแสดงระดับมัธยม
อาชีพการแสดง.
บทบาทแรกที่หลิวได้รับได้แก่ภาพยนตร์โรแมนติกเรื่อง"ปักกิ่งเลิฟสตอรี่" และได้รับเสนอชื่อเข้าชิงรางวัลนักแสดงหน้าใหม่ยอดเยี่ยมในงานเทศกาลภาพยนตร์นักศึกษาปักกิ่ง ครั้งที่ 22
ค.ศ. 2015 หลิวแสดงนำในภาพยนตร์ตลก "แก๊งม่วนป่วนเยาวราช" และได้รับรางวัลหฺวาติ่งอะวอดส์สาขานักแสดงหน้าใหม่ยอดเยี่ยมจากผลงานเรื่องนี้ ในปีเดียวกันหลิวแสดงในซีรีส์ "ช่วงเวลาที่ดีของเรา"ซึ่งดัดแปลงจากวรรณกรรมเยาวชนภาษาจีนชื่อเดียวกันและออกฉายออนไลน์ทางเว็บไซต์อ้ายฉีอี้ ซีรีส์นี้เป็นผลงานซีรีส์ชุดแรกของหลิว และได้รับเสียงตอบรับที่ดี เขาได้รับรางวัลนักแสดงหน้าใหม่ยอดนิยมในงานเทศกาลอ้ายฉีอี้ออลสตาร์คาร์นิวัลประจำ ค.ศ. 2016
ค.ศ. 2017 หลิวแสดงเป็นนายพลซู่ ยฺวี่ในภาพยนตร์ชาตินิยมอิงประวัติศาสตร์ "The Founding of an Army" ซึ่งเป็นภาคต่อของ"มังกรสร้างชาติ" และได้ร่วมแสดงในภาพยนตร์แนวปริศนาอิงประวัติศาสตร์ "ตำนานอสูรล่าวิญญาณ" ซึ่งกำกับโดยเฉิน ข่ายเกอ นอกจากนี้ในปีเดียวกันเขายังได้รับบทนำในซีรีส์กำลังภายในอิงประวัติศาสตร์เรื่อง "มหาบุรุษพลิกแผ่นดิน 2" ซึ่งเป็นภาคต่อของ"มหาบุรุษพลิกแผ่นดิน" ทั้งตัวซีรีส์และหลิวได้รับคำชื่นชมอย่างมาก
หลิวได้รับบทนำในภาคต่อของ"แก๊งม่วนป่วนเยาวราช"ได้แก่ "แก๊งม่วนป่วนนิวยอร์ก" และได้รับเสนอชื่อเข้ารับรางวัลดอกไม้ร้อยดอก  สาขานักแสดงนำชายยอดเยี่ยม ซึ่งเขากลายเป็นนักแสดงชายที่อายุน้อยที่สุดที่ได้รับเสนอชื่อเข้าชิงรางวัลนี้ นิตยสาร"ฟอบส์ไชนา"จัดอันดับให้เขาอยู่ในรายชื่อ 30 Under 30 Asia 2017 ซึ่งจัดอันดับชาวเอเชียผู้มีอายุน้อยกว่า 30 ปีและทรงอิทธิพลมากที่สุด 30 อันดับแรก ใน ค.ศ. 2020 หลิวแสดงนำใน "แก๊งม่วนป่วนโตเกียว" ซึ่งเป็นภาคสามของภาพยนตร์ชุดนี้
Loricalepis

Loricalepis เป็นสกุลของพืชดอกที่อยู่ในวงศ์ Convolvulaceae มีเพียงสปีชีส์เดียวคือ Melastomataceae มีเพียงสปีชีส์เดียวคือ Loricalepis duckei.
มีถิ่นกำเนิดอยู่ตอนเหนือของบราซิล
Lopriorea

Lopriorea เป็นสกุลของพืชดอกที่อยู่ในวงศ์ Amaranthaceae. 
มีเพียงสปีชีส์เดียวคือ Lopriorea ruspolii.
มีถิ่นกำเนิดในเอธิโอเปีย โซมาเลีย และเคนยา
จาง จื่อเฟิง

จาง จื่อเฟิง  หรือเวนดี จาง  เป็นนักแสดงหญิงชาวจีน เธอเป็นที่ยอมรับในประเทศจีนว่าเป็นนักแสดงหญิงรุ่นใหม่ที่ดีที่สุดคนหนึ่ง
เธอได้รับรางวัลดอกไม้ร้อยดอก  สาขานักแสดงหญิงหน้าใหม่ยอดเยี่ยมจากงานประกาศรางวัลครั้งที่ 31 ใน ค.ศ. 2012 จากผลงานภาพยนตร์เรื่อง "มหาภิบัติสิ้นแผ่นดิน" (สร้างจากเหตุการณ์แผ่นดินไหวในถังชาน พ.ศ. 2519) ซึ่งเธอเป็นนักแสดงที่อายุน้อยที่สุดที่ได้รับรางวัลนี้ นอกจากนี้ใน ค.ศ. 2017 เธอได้รับรางวัลหฺวาติ่งอะวอดส์นักแสดงประกอบหญิงยอดเยี่ยมจากงานประกาศรางวัลครั้งที่ 22 จากผลงานซีรีส์โทรทัศน์ชุด "A Love for Separation" ซึ่งเธอก็เป็นนักแสดงที่อายุน้อยที่สุดที่ได้รับรางวัลนี้เช่นกัน ในปีถัดมา เธอได้รับเสนอชื่อเข้ารับรางวัลม้าทองคำสาขานักแสดงประกอบหญิงยอดเยี่ยมจากงานประกาศรางวัลครั้งที่ 55 จากผลงานภาพยนตร์เรื่อง "Love Letter" ฉบับภาษาจีนของชุนจิ อิวาอิ
ใน ค.ศ. 2019 จางได้รับยกย่องให้เป็นหนึ่งใน "สี่นางเอกยุคหลังปี 95"  โดยสถานีวิทยุโทรทัศน์กลางแห่งประเทศจีนร่วมกับเฉิน เหวินฉี, จาง เสฺว่อิ๋ง และกวัน เสี่ยวถง นอกจากนี้ นิตยสาร"ฟอบส์"ได้จัดให้เธออยู่ในอันดับที่ 98 ในรายชื่อคนดังชาวจีนที่ทรงอิทธิพลมากที่สุด 100 อันดับแรกใน ค.ศ. 2019 และอันดับที่ 81 ใน ค.ศ. 2020
Linnaeosicyos

Linnaeosicyos เป็นสกุลของพืชดอกที่อยู่ในวงศ์ Cucurbitaceae. มีเพียงสปีชีส์เดียวคือ Linnaeosicyos amara (L.) H.Schaef. & Kocyan.
ถิ่นกำเนิดของมันคือ สาธารณรัฐโดมินิกัน
Limahlania

Limahlania เป็นสกุลของพืชดอกที่อยู่ในวงศ์ Gentianaceae มีเพียงสปีชีส์เดียวคือ Limahlania crenulata.
มีถิ่นกำเนิดอยู่ทางใต้ อินโดจีน ถึงตะวันตก มาเลเซีย
Letestuella

Letestuella เป็นสกุลของพืชดอกที่อยู่ในวงศ์ Podostemaceae. มีเพียงสปีชีส์เดียวคือ Letestuella tisserantii G.Taylor
ถิ่นกำเนิดคือแอฟริกาเขตร้อนตะวันตกถึงนามิเบีย นอกจากนี้ยังพบในประเทศแองโกลา เบนิน แคเมอรูน สาธารณรัฐแอฟริกากลาง ไอวอรี่โคสต์ มาลี ไนเจอร์ และโตโก
Leretia

Leretia เป็นสกุลของพืชดอกที่อยู่ในวงศ์ Icacinaceae. มีเพียงสปีชีส์เดียวคือ Leretia cordata Vell.
ถิ่นกำเนิดของมันคือคอสตาริกาไปทางตอนใต้ของอเมริกาเขตร้อน นอกจากนี้ยังพบในประเทศโบลิเวีย บราซิล โคลอมเบีย คอสตาริกา เอกวาดอร์ เฟรนช์เกียนา กายอานา ปานามา เปรู ซูรินาม และเวเนซุเอลา
Leptoterantha

Leptoterantha เป็นสกุลของพืชดอกที่อยู่ในวงศ์ Menispermaceae มีเพียงสปีชีส์เดียวคือ Leptoterantha mayumbensis.
ถิ่นกำเนิดคือ แอฟริกากลางเขตร้อนตะวันตก
Leptobalanus

Leptobalanus เป็นสกุลของพืชดอกที่อยู่ในวงศ์ Chrysobalanaceae.
มีถิ่นกำเนิดอยู่ที่เม็กซิโก ไปจนถึงอเมริกาเขตร้อนตอนใต้ และตรินิแดด
สปีชีส์ในสกุล ได้แก่:
<templatestyles src="Div col/styles.css"/>
Lepistemonopsis

Lepistemonopsis เป็นสกุลของพืชดอกที่อยู่ในวงศ์ Convolvulaceae มีเพียงสปีชีส์เดียวคือ Lepistemonopsis volkensii.
ถิ่นกำเนิดคือแอฟริกาตะวันออกเฉียงเหนือและเขตร้อนตะวันออก
เหล่าไอซ์ฮอกกี้สาวหัวใจฟรุ้งฟริ้ง

เหล่าไอซ์ฮอกกี้สาวหัวใจฟรุ้งฟริ้ง  เป็นโครงการสื่อผสมที่ผลิตโดย CyberAgent และ DMM Games โดยจะเล่าเกี่ยวกับกลุ่มเด็กผู้หญิงที่เล่นฮอกกี้น้ำแข็ง ซีรีส์อนิเมะทางโทรทัศน์ผลิตโดย CAAnimation และสตูดิโอซี2ซี ออกอากาศตั้งแต่เดือนตุลาคมถึงเดือนธันวาคม พ.ศ. 2564 และเกมมือถือถูกพัฒนาโดย EXNOA ซึ่งวางจำหน่ายในเดือนมีนาคม พ.ศ. 2565
สื่อ.
อนิเมะโทรทัศน์.
ในเดือนธันวาคม พ.ศ. 2563 มีการประกาศซีรีส์อนิเมะโทรทัศน์ที่ผลิตโดย CAAnimation และแอนิเมชันโดยสตูดิโอซี2ซี ซีรีส์นี้กำกับโดย Takebumi Anzai โดยที่ Touko Machida รับผิดชอบการแต่งเพลง Kii Tanaka ออกแบบตัวละครตามการออกแบบดั้งเดิมของ Craft Egg, Takashi Murakami และ Hiroshi Takita ทำหน้าที่เป็นโปรดิวเซอร์ และ MONACA และ Yōhei Kisara เป็นผู้แต่งเพลงของซีรีส์ Funimation ได้รับสิทธิ์ฉายซีรีส์อนิเมะนี้นอกเอเชีย ส่วนเมเดียลิงก์ได้รับสิทธิ์ฉายซีรีส์อนิเมะนี้ในเอเชียตะวันออกเฉียงใต้ เอเชียใต้ ไมโครนีเซีย และโพลินีเซีย โดยออกอากาศตั้งแต่วันที่ 6 ตุลาคม ถึงวันที่ 22 ธันวาคม พ.ศ. 2564 ทางช่อง Tokyo MX และเครือข่ายอื่น ๆ ตัวละครหลักทั้ง 7 คน ภายใต้ชื่อ "สมายล์ปริ้นเซส" ได้ร้องเพลงเปิดของซีรีส์ชื่อ "Fire Fight!" ขณะที่เมย์นร้องเพลงปิดของซีรีส์ชื่อ "Orange"
วิดีโอเกม.
เกมแอปพลิเคชันสมาร์ทโฟนชื่อ "ปูราโอเร่! สมายล์ปริ้นเซส"  พัฒนาโดย EXNOA วางจำหน่ายในวันที่ 15 มีนาคม พ.ศ. 2565 สำหรับบนแอนดรอยด์, ไอโอเอส และ คอมพิวเตอร์ส่วนบุคคล ผ่านแพลตฟอร์ม DMM Game Player
เรซ่า กูดารี

เรซ่า กูดารี (, ;โมฮัมหมัดเรซ่า กูดารี (, เกิดเมื่อวันที่ 14 ธันวาคม พ.ศ. 2531) เป็นศิลปินผู้ใช้ศิลปะการต่อสู้แบบผสมผสานชาวอิหร่าน ซึ่งเขาเชี่ยวชาญในคาราเต้ มวยไทย บราซิลเลียนยิวยิตสู และมีสถิติการต่อสู้คาราเต้มืออาชีพ 299 ครั้ง
ประวัติชีวิตในวัยเด็กและการศึกษา.
เรซ่า กูดารี เกิดที่กรุงเตหะรานและใช้ชีวิตในวัยเด็กในพื้นที่ Narmak ในปี 2538 เขาเริ่มเล่นยูโดเมื่ออายุ 7 ขวบ จากนั้นเขาก็เริ่มเรียนศิลปะการต่อสู้แบบจีนดั้งเดิม เนื่องจากความสนใจในวิธีการต่อสู้ที่ใช้งานได้จริง เขาจึงมุ่งความสนใจไปที่คาราเต้แบบเต็มตัวแทน
อาชีพ.
อิหร่าน.
เรซ่า กูดารี ฝึกฝนภายใต้การดูแลของ Hamid Soltani ตามที่กฎหมายของอิหร่านกำหนด และเขาเสร็จสิ้นการรับราชการทหารที่ได้รับมอบหมาย
ประเทศไทย.
หลังจากชนะการแข่งขันคาราเต้ทีมชาติอิหร่าน 20 รายการ เรซ่า กูดารีก็สนใจศิลปะการต่อสู้อื่นๆ เช่นกัน เมื่อโค้ชของเขาย้ายไปเยอรมนีในเดือนกุมภาพันธ์ 2559 เขาตัดสินใจย้ายมาประเทศไทย
สหรัฐอเมริกา.
เมื่อวันที่ 27 สิงหาคม พ.ศ. 2564 เรซ่า กูดารีประกาศว่าอีกไม่นานเขาจะฝึกในสหรัฐอเมริกา
อาชีพศิลปะการต่อสู้.
ศิลปะการต่อสู้แบบผสมผสาน.
ปัจจุบันเขามีส่วนร่วมในการฝึกศิลปะการต่อสู้แบบผสมผสานภายใต้การดูแลของ Mehdi Zatout ใน Venum Training Camp ในประเทศไทย เรซ่า กูดารี เปิดตัวศิลปะการต่อสู้แบบผสมผสานกับ Jean Carlos Pereira ในศึกแฟร์เท็กซ์ไฟท์ มวยมันพันธุ์เอ็กซ์ตรีม เมื่อวันที่ 30 เมษายน 2565 เขาแพ้คะแนนด้วยการตัดสินใจแยก
คาราเต้แบบสัมผัสเต็มรูปแบบ.
ในปี 2559 เขาได้รับรางวัลที่ 3 ในการแข่งขันคาราเต้ระดับนานาชาติที่พัทยา และติดอันดับหนึ่งในแปดของโลกที่ Byakuren Kaikan Cup ในโอซาก้า ในปี 2560 และ 2561 เขาได้รับรางวัลที่ 1 ในการแข่งขันชิงแชมป์แห่งชาติญี่ปุ่นที่เกาะโอกินาวะ
มวยไทย.
ในปี 2559 เรซ่า กูดารีได้เรียนมวยไทยภายใต้การอุปถัมภ์ของศักดิ์มงคล สิทธิชูโชค ระหว่างปี 2561 ถึง 2563 เขาได้เข้าร่วมไฟต์มวยไทยอาชีพแปดรายการในประเทศไทย เมื่อวันที่ 22 เมษายน 2561 เขาได้พบกับนักสู้ UFC คือ Phil Hawes ใน MAX Muay Thai
บราซิลเลี่ยนยิวยิตสู.
ในปี 2562 เขาเริ่มฝึกบราซิลยิวยิตสูภายใต้การดูแลของ Celso Rolim Junior ที่ ค่ายมวยแฟร์เท็กซ์ เขาสามารถรับเข็มขัดสีน้ำเงินบราซิล jiu-jitsu จากมือของ De'Alonzio Jackson เขาได้ต่อสู้เพื่อเหรียญตรา สยาม คัพ บราซิลเลียนยิวยิตสู และ COPA de Bangkok นอกจากนี้ เขายังเข้าร่วมในทัวร์นาเมนต์ระดับนานาชาติ 4 รายการ 20 แมตช์ในกีฬายิวยิตสูของบราซิลในปี 2562 และ 2563 ซึ่งเขาประสบความสำเร็จในการชก 16 ครั้งและ 6 เหรียญทอง 1 เหรียญเงิน และ 3 เหรียญทองแดง และในปี พ.ศ. 2565 เขาได้รับรางวัลเหรียญทอง ADCC บราซิลเลียนยิวยิตสู.
มวยสากล.
เมื่อวันที่ 18 ธันวาคม พ.ศ. 2564 กูดารี แพ้ ศิริมงคล สิงห์มนัสศักดิ์ โดยการตัดสินใจ (แยก) ในรายการ BKFC Thailand 1 (The Game Changer) การตัดสินนี้มาพร้อมกับความผิดพลาดอย่างร้ายแรงของผู้ตัดสินในรอบที่ห้า ซึ่งเปลี่ยนผลของการต่อสู้และในที่สุดก็บังคับให้ผู้ตัดสินขอโทษ
ปรมาจารย์ศิลปะการต่อสู้โลก.
ในปี 2559 และ 2562 เรซ่า กูดารีได้รับรางวัลเหรียญทองแดงจาก ปรมาจารย์ศิลปะการต่อสู้โลก ในเกาหลีใต้
Yongmudo.
ในปี 2559 และ 2562 เขาได้รับรางวัลเหรียญเงินในการแข่งขัน Yongmudo ระดับนานาชาติ
สมาชิกมืออาชีพ.
เรซ่า กูดารี เข้าเป็นสมาชิกของ World Kumite Organisation (W.K.O.) ในปี 2011 เขาเป็นสมาชิกของสหพันธ์กีฬามวยไทยแห่งสหรัฐอเมริกา (USJJF), สหพันธ์มวยไทยแห่งสหรัฐอเมริกา (USMF) และสหพันธ์คาราเต้โดแห่งชาติสหรัฐอเมริกา (USA-NKF) เขามีสายดำคาราเต้สายที่ 4 และระดับ (A) ระดับโลกในด้านการฝึกสอนและการตัดสินโดยองค์กร ชินเดนไค
เขตผู้ว่าราชการของประเทศจอร์แดน

ประเทศจอร์แดนแบ่งการปกครองออกเป็น 12 เขตผู้ว่าราชการ หรือในภาษาอาหรับว่า "มุฮาฟะเซาะฮ์" (เอกพจน์) หรือ "มุฮาฟะซอต" (พหูพจน์) ซึ่งแบ่งย่อยลงไปอีกเป็นอำเภอหรือ"ลิวาอ์" 
การจัดตั้งเขตผู้ว่าราชการใหม่ใน ค.ศ. 1994.
ใน ค.ศ. 1994 ได้มีการจัดตั้งเขตผู้ว่าราชการขึ้นใหม่จำนวนสี่เขตโดยแยกจากเขตผู้ว่าราชการที่มีมาแต่เดิม ได้แก่
หมายเหตุ.
<templatestyles src="Reflist/styles.css" />
ดัชนีเอช

ดัชนีเอช หรือ เอช-อินเดกซ์ (h-index) เป็นตัวชี้วัดของนักวิจัยของผลงานวิจัยที่มีการตีพิมพ์โดยอ้างถึงปริมาณผลงานและผลกระทบที่เกิดขึ้นในรูปแบบการอ้างถึง ดัชนีเอชมักถูกเทียบถึงผู้ที่ได้รับรางวัลโนเบลหรือนักวิจัยที่มีชื่อเสียงโด่งดังมักจะมีค่าดัชนีเอชที่สูงตาม 
ดัชนีเอชคำนวณจากผลงานวิจัยที่มีการอ้างอิงถึงที่มีผลกระทบต่อผู้อื่นในเชิงผลงานวิจัย และถูกนำมาใช้เทียบนักวิจัยในหน่วยงานหรือมหาวิทยาลัยเดียวกัน ดัชนีเอชได้ถูกเสนอแนะให้ใช้เป็นตัวชี้วัดผลงานวิจัยในปี 2548 โดย จอร์จ อี. เฮิร์ช นักวิจัยจากมหาวิทยาลัยแคลิฟอร์เนีย แซนดีเอโก เป็นดัชนีแทนที่การวัดปริมาณผลงานวิจัยเพียงอย่างเดียว ในบางครั้งดัชนีถูกเรียกว่าดัชนีเฮิร์ช (Hirsch Index) หรือเลขเฮิร์ช (Hirsch Number)
การคำนวณ h-index คำนวณได้จาก ค่าใดๆ ของจำนวนผลงานวิจัยมีค่าไม่ต่ำกว่าจำนวนการอ้างถึงของทุกงานวิจัยนั้นๆ
ดัชนีเอชในประเทศไทย.
ในการขอตำแหน่งศาสตราจารย์ ตามประกาศหากผู้ต้องการยื่นขอมีค่าดัชนีเอชไม่ต่ำกว่า 18 สามารถใช้ประกอบการยื่นขอได้ในกรณีพิเศษ
2 สิงห์ พลิกตำนานพิฆาตอสูร

2 สิงห์ พลิกตำนานพิฆาตอสูร (; โรมาจิ: "Oriento") เป็นซีรีส์มังงะญี่ปุ่น เขียนเรื่องและวาดภาพโดยชิโนบุ โอตากะ ตีพิมพ์ในนิตยสาร"โชเน็งแมกกาซีนรายสัปดาห์"ของสำนักพิมพ์โคดันชะตั้งแต่เดือนพฤษภาคม พ.ศ. 2561 ถึงมกราคม พ.ศ. 2564 และย้ายไปตีพิมพ์ในนิตยสาร"เบ็ซซัตสึโชเน็งแมกกาซีน"ในเดือนกุมภาพันธ์ พ.ศ. 2564 มังงะมีลิขสิทธิ์ในประเทศไทยโดยสำนักพิมพ์สยามอินเตอร์คอมิกส์ ได้รับการดัดแปลงเป็นซีรีส์อนิเมะโทรทัศน์โดยสตูดิโอ A.C.G.T เริ่มออกอากาศตั้งแต่เดือนมกราคมถึงกันยายน พ.ศ. 2565
ให้เสียงโดย: ภัทราวุฒิ สมุทรนาวี
ให้เสียงโดย: Soma Saito
ให้เสียงโดย: Rie Takahashi
ให้เสียงโดย: Satoshi Hino
ให้เสียงโดย: Hiro Shimono
ให้เสียงโดย: Azumi Waki
ให้เสียงโดย: Wataru Hatano
ชเว อู-ชิก

ชเว อู-ชิก (เกิด 26 มีนาคม พ.ศ. 2533) เป็นนักแสดงชาวเกาหลีใต้ เขาได้รับการยอมรับอย่างกว้างขวางครั้งแรกจากบทบาทนำในภาพยนตร์เรื่อง "เซตมีฟรี" (2014) จากนั้นเขาได้ร่วมแสดงในภาพยนตร์ "ด่วนนรก ซอมบี้คลั่ง" (2016) และ "ชนชั้นปรสิต" (2019) ซึ่งทั้งสองเรื่องได้รับคำวิจารณ์และความสำเร็จระดับนานาชาติ โดยเรื่องหลังได้รับรางวัล Palme d'Or ที่เมืองคานส์ และรางวัลออสการ์สาขาภาพยนตร์ยอดเยี่ยม
บิเบียนิ ดิอัซ อาร์โรโย

บิเบียนิ ดิอัซ อาร์โรโย (เกิดวันที่ 19 สิงหาคม ค.ศ. 1998) เป็นนางงามชาวปวยร์โตรีโก ผู้ได้รับตำแหน่งมิสแกรนด์ปวยร์โตรีโก 2021 และเป็นตัวแทนปวยร์โตรีโกในการประกวดมิสแกรนด์อินเตอร์เนชันแนล 2021 ที่ประเทศไทย โดยเธอสามารถคว้ารองอันดับ 3 มิสแกรนด์อินเตอร์เนชันแนล 2021
การประกวด.
มิสแกรนด์ปวยร์โตรีโก 2021.
บิเบียนิเป็นผู้ชนะในการประกวดมิสแกรนด์ปวยร์โตรีโก 2021 โดยมีการคัดเลือกตัวแทนทั้งหมด 3 คน และเป็นตัวแทนปวยร์โตรีโกในการประกวดมิสแกรนด์อินเตอร์เนชันแนล 2021 ณ ประเทศไทย
มิสแกรนด์อินเตอร์เนชันแนล 2021.
บิเบียนิเป็นตัวแทนของปวยร์โตรีโกเข้าร่วมการประกวดมิสแกรนด์อินเตอร์เนชันแนล 2021 ที่กรุงเทพมหานคร ประเทศไทย เมื่อวันที่ 4 ธันวาคม ค.ศ. 2021 โดยเธอได้รองอันดับ 3 มิสแกรนด์อินเตอร์เนชันแนล 2021 โดยมีตัวแทนจากเวียดนามเป็นผู้ชนะเลิศ
โลเรนา โรดรีกิส

โลเรนา โรดรีกิส (เกิดวันที่ 7 เมษายน ค.ศ. 1995) เป็นนางแบบ และนางงามชาวบราซิล ผู้ได้รับตำแหน่งมิสแกรนด์บราซิล 2021 และเป็นตัวแทนประเทศบราซิลในการประกวดมิสแกรนด์อินเตอร์เนชันแนล 2021 ที่ประเทศไทย โดยเธอได้รับตำแหน่งรองชนะเลิศอันดับที่ 2 ของการประกวดมิสแกรนด์อินเตอร์เนชันแนล 2021
การประกวด.
มิสแกรนด์บราซิล 2021.
ลาลาเป็นตัวแทนรัฐมีนัชเจไรช์ ในการประกวดมิสแกรนด์บราซิล 2019 ได้รองอันดับ1 ในปี 2021 เธอได้รับการแต่งตั้งมิสแกรนด์บราซิล 2021 และเป็นตัวแทนประเทศบราซิลในการประกวดมิสแกรนด์อินเตอร์เนชันแนล 2021 ณ ประเทศไทย
มิสแกรนด์อินเตอร์เนชันแนล 2021.
ลาลาเป็นตัวแทนของประเทศบราซิลเข้าร่วมการประกวดมิสแกรนด์อินเตอร์เนชันแนล 2020 ที่กรุงเทพมหานคร ประเทศไทย เมื่อวันที่ 4 ธันวาคม ค.ศ. 2021 โดยเธอสามารถคว้าตำแหน่งรองชนะเลิศอันดับที่ 2 มิสแกรนด์อินเตอร์เนชันแนล 2021 มาครองได้สำเร็จ โดยมีตัวแทนจากเวียดนามเป็นผู้ชนะเลิศ และตัวแทนจากเอกวาดอร์, ปวยร์โตรีโก และแอฟริกาใต้เป็นรองชนะเลิศตามลำดับ
วัดป่าอุดมสมพร

วัดป่าอุดมสมพร เป็นวัดราษฎร์สังกัดคณะสงฆ์ฝ่ายธรรมยุติกนิกาย ตั้งอยู่ในตำบลพรรณา อำเภอพรรณานิคม จังหวัดสกลนคร
วัดป่าอุดมสมพรเป็นวัดที่หลวงปู่ฝั้น อาจาโรได้สร้างขึ้นคู่กับวัดถ้ำขาม ตั้งวัดเมื่อ พ.ศ. 2483
ภายในวัดมีพิพิธภัณฑ์อาจารย์ฝั้น อาจาโร ซึ่งพระบาทสมเด็จพระมหาภูมิพลอดุลยเดชมหาราช บรมนาถบพิตร สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง และสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินไปทรงเปิดเจดีย์พิพิธภัณฑ์ท่านพระอาจารย์ฝั้น อาจาโร ในวันขึ้น 15 ค่ำ เดือนยี่ พ.ศ. 2525 พิพิธภัณฑ์มีลักษณะเป็นเจดีย์ฐานกลมกลีบบัวสามชั้น ความสูง 27.9 เมตร ภายในเก็บอัฐิและเครื่องอัฐบริขารของท่าน มีรูปปั้น พระอาจารย์ฝั้นมีขนาดเท่ารูปจริง ในท่านั่งห้อยเท้า และถือไม้เท้าไว้ในมือ มีตู้กระจกบรรจุอัฐิ ภายในวัดยังมีกุฏิหลวงปู่ฝั้น เป็นกุฏิไม้หลังเดิมที่หลวงปู่ฝั้น อาจาโร ด้านล่างของกุฏิหลวงปู่ฝั้น มีรูปหล่อหลวงปู่ฝั้นประดิษฐานอยู่
วัดน้ำฮู

วัดน้ำฮู เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลเวียงใต้ อำเภอปาย จังหวัดแม่ฮ่องสอน 
ชื่อของวัดน้ำฮู มาจากการที่มีน้ำไหลออกมาจากฮู (รู) ตั้งวัดเมื่อ พ.ศ. 2468 ได้รับพระราชทานวิสุงคามสีมาเมื่อวันที่ 27 ตุลาคม พ.ศ. 2538 เชื่อกันว่าเป็นวัดที่สร้างโดยสมเด็จพระนเรศวรมหาราช เพื่อบรรจุพระอัฐิของพระสุพรรณกัลยา ซึ่งได้เสด็จไปเป็นตัวประกันที่พม่าแทนพระองค์ แต่ต่อมาได้ถูกปลงพระชนม์ที่พม่า โดยเมื่อ พ.ศ. 2474 ครูบาศรีวิชัยได้นำคณะศิษยานุศิษย์ธุดงค์มายังอำเภอปาย เมื่อได้เห็นวัดมีสภาพทรุดโทรมและได้พบพระพุทธรูป พร้อมสถูปเจดีย์ ซึ่งอยู่หลังวิหารรกร้าง จึงได้สร้างวิหารสำหรับประดิษฐานพระพุทธรูป พร้อมกับสร้างเจดีย์ขึ้นด้านหลังวิหาร 1 องค์ ภายหลังได้ตั้งชื่อพระพุทธรูปเมื่อ พ.ศ. 2517 ว่า "หลวงพ่ออุ่นเมือง"
หลวงพ่ออุ่นเมืองเป็นพระพุทธรูปศิลปะเชียงแสน สิงห์ 3 อายุเก่าแก่ร่วม 500 ปี หล่อด้วยโลหะทองสัมฤทธิ์ หน้าตักกว้าง 28 นิ้ว สูง 30 นิ้ว ส่วนพระเศียรกลวง มีพระเมาฬีครอบ เปิดปิดได้และมีน้ำซึมขังอยู่ในพระเศียรอยู่ตลอดเวลา ชาวบ้านเชื่อว่าเป็นน้ำทิพย์ศักดิ์สิทธิ์ รักษาโรคให้คนหายป่วย 
วัดมีสถูปเจดีย์สีเหลืองทอง ภายในบรรจุเส้นพระเกศาของพระสุพรรณกัลยา ศาลากลางน้ำซึ่งภายในประดิษฐานรูปหล่อสมเด็จพระเอกาทศรถ รูปหล่อสมเด็จพระนเรศวรมหาราช และรูปหล่อพระสุพรรณกัลยา
อาลียาห์ (นักมวยปล้ำ)

นูป อัล-อารีบี (Nhooph Al-Areebi) (ออกเสียง "noof-al-ah-ree-bee") (เกิด 23 พฤศจิกายน ค.ศ. 1994) เป็นนักมวยปล้ำอาชีพชาวแคนาดาที่ได้เซ็นสัญญากับ WWE ภายใต้ชื่อ อาลียาห์ (Aliyah)
ริดจ์ ฮอลแลนด์

ลู้ก เมนซีส์ (Luke Menzies; เกิด 29 พฤษภาคม ค.ศ. 1988) เป็นนักมวยปล้ำอาชีพชาวอังกฤษและอดีตผู้เล่นรักบี้ลีกอาชีพที่เซ็นสัญญากับ WWE ภายใต้ชื่อ ริดจ์ ฮอลแลนด์ (Ridge Holland)
เขาใช้เวลาส่วนใหญ่ในอาชีพรักบี้ลีกกับสโมสรต่างๆ ในการแข่งขันชิงแชมป์ โดยได้ปรากฏตัวครั้งเดียวในซูเปอร์ลีกสำหรับฮัลล์ คิงส์ตัน โรเวอร์สในปี 2008 เขาเริ่มอาชีพนักมวยปล้ำอาชีพในปี 2016 และเซ็นสัญญากับ WWE ในปี 2018
ไซอา ลี

จ้าว เซี่ย (เกิด 28 กรกฎาคม ค.ศ. 1988) เป็นนักมวยปล้ำอาชีพชาวจีนที่เซ็นสัญญากับ WWE ภายใต้ชื่อ ไซอา ลี  เธอเป็นผู้หญิงจีนคนแรกที่เข้าแข่งขันในเวที WWE
เจ้าชายฟรันทซ์ที่ 1 เจ้าผู้ครองลีชเทินชไตน์

เจ้าชายฟรันทซ์ที่ 1  เป็นเจ้าผู้ครองราชรัฐลีชเทินชไตน์ ระหว่างค.ศ. 1929 ถึง 1938 
ประสูติเมื่อวันที่ 28 สิงหาคม ค.ศ. 1853 ที่ปราสาทลิชเทินชไตน์ รัฐนีเดอร์เอิสเตอร์ไรช์ พระองค์เป็นพระโอรสของ เจ้าชายอาล็อยส์ที่ 2 เจ้าผู้ครองลีชเทินชไตน์ กับท่านหญิงฟรันซิสกา คินสกี พระองค์สำเร็จการศึกษาจากมหาวิทยาลัยเวียนนาและมหาวิทยาลัยปราก ต่อมาได้ดำรงตำแหน่งเอกอัครราชทูตจักรวรรดิออสเตรีย-ฮังการีประจำจักรวรรดิรัสเซียระหว่างค.ศ. 1894 ถึง 1898 
ในปี 1899 เจ้าชายฟรันทซ์ตกหลุมรักสาวหม้ายในกรุงเวียนนาที่ชื่อเอลีซาเบ็ท ฟ็อน กูทมัน ซึ่งเป็นหญิงที่เปลี่ยนศาสนาจากคริสต์คาทอลิกเป็นศาสนายูดาห์ เจ้าชายโยฮันที่ 2 เจ้าผู้ครองลีชเทินชไตน์ ผู้เป็นพระเชษฐา คัดค้านความสัมพันธ์ของทั้งสอง อย่าางไรก็ตาม ทั้งสองก็แอบแต่งงานกันแบบลับในปี 1919 ต่อมาเมื่อเจ้าชายโยฮันที่ 2 สิ้นพระชนม์ในปี 1929 บัลลังก์ลีชเทินชไตน์ตกมาเป็นของเจ้าชายฟรันทซ์ เจ้าชายฟรันทซ์จึงจัดงานเสกสมรสกับกูทมันอย่างเปิดเผยในทันทีที่ขึ้นครองราชสมบัติ แต่ทั้งสองไม่มีพระบุตรด้วยกัน
โทนี-แอนน์ ซิงห์

โทนี-แอนน์ ซิงห์ (เกิด 3 กุมภาพันธ์ ค.ศ. 1996) เป็นนักร้องและนางงามชาวจาเมกาผู้ครองตำแหน่งมิสเวิลด์ 2019 โดยเธอเป็นนางงามจากประเทศจาเมกาคนที่สี่ที่ได้ครองมงกุฎมิสเวิลด์และเธอยังเป็นมิสเวิลด์ที่อยู่ในตำแหน่งยาวนานที่สุดในประวัติศาสตร์ของการประกวดอีกด้วย
ชีวิตในวัยเด็กและการศึกษา.
ซิงห์เกิดที่โมแรนท์ เบย์ ประเทศจาเมกา เธอเป็น โดยมีแม่เป็นเชื้อสาย แอฟริกา-จาเมกา และบิดาของเธอมีเชื้อสายอินโด-จาไมกา
ครอบครัวอพยพมาอยู่สหรัฐอเมริกาเมื่อซิงห์อายุเก้าขวบ ตั้งรกรากอยู่ในรัฐฟลอริดา สหรัฐ เธอเข้าเรียนที่มหาวิทยาลัยฟลอริดาสเตต ที่เมืองทัลลาฮัสซี ในรัฐฟลอริดา ซึ่งเธอสำเร็จการศึกษาระดับปริญญาด้านสตรีศึกษาและจิตวิทยา
การประกวด.
มิสจาเมกาเวิลด์ 2019.
ซิงห์เข้าร่วมการแข่งขันมิสจาเมกาเวิลด์ 2019 ซึ่งเธอได้รับรางวัลชนะเลิศ หลังจากนั้นซิงห์ได้รับสิทธิ์เป็นตัวแทนของประเทศจาเมกาในการประกวดมิสเวิลด์ 2019
มิสเวิลด์ 2019.
ซิงห์เดินทางไปลอนดอน ในเดือนพฤศจิกายน ค.ศ. 2019 เพื่อเข้าร่วมกิจกรรมก่อนการประกวดมิสเวิลด์ ซิงห์ติดอันดับท็อป 40 ของการแข่งขันท็อปโมเดลและชนะการแข่งขันทาเลนต์ ซึ่งทำให้เธอเข้าสู่รอบ 40 อันดับสุดท้ายได้โดยอัตโนมัติ และในคืนรอบไฟนอลวันที่ 14 ธันวาคม เธอสามารถคว้าตำแหน่งมิสเวิลด์ไปครอง และได้รับการสวมมงกุฎโดยบาเนซา ปอนเซ มิสเวิลด์ 2019 จากเม็กซิโก 
ด้วยชัยชนะของเธอ ซิงห์กลายเป็นหญิงชาวจาเมกาคนที่สี่ที่ครองตำแหน่ง โดยคนก่อนหน้าคือ ลิซา ฮันนา มิสเวิลด์ 1993 และผู้หญิงคนแรกที่มีเชื้อสายผิวดำ (และเธอเป็นลูกครึ่งอินเดีย) ที่ครองตำแหน่งมิสเวิลด์ตั้งแต่ อักบานี ดาเรโก จากไนจีเรีย ที่ได้รับตำแหน่งมิสเวิลด์ 2001
เด็กอาซากุสะ

เด็กอาซากุสะ (; โรมาจิ: "Asakusa Kiddo"; : อาซากูซะ คิดโดะ; #เปลี่ยนทาง) เป็นภาพยนตร์ญี่ปุ่นในปี ค.ศ. 2021 ที่กำกับและเขียนบทโดย ฮิโตริ เกกิดัน เผยแพร่บนแพลตฟอร์มเน็ตฟลิกซ์ในวันที่ 9 ธันวาคม 2021 นำแสดงโดย โย โออิซูมิ และ ยูยะ ยากิระ เนื้อเรื่องของภาพยนตร์เรื่องนี้สร้างมาจากอัตชีวิตประวัติของทาเกชิ คิตาโนะที่ใช้ชีวิตกับอาจารย์ของเขา เซ็นซาบูโระ ฟูกามิ 
การเขียนบทภาพยนตร์เริ่มต้นขึ้นเมื่อปี 2014 ฮิโตริกล่าวว่าเขาไม่มีวิดีโอการแสดงหรือการใช้ชีวิตของของฟูกามิเลย เขาจึงต้องสัมภาษณ์ตัวต่อตัวเพื่อเก็บรายละเอียดกับทาเกชิเอง นอกจากนี้ฮิโรยิยังเสริมว่าจากสถานการณ์การระบาดทั่วของโควิด-19 ในประเทศญี่ปุ่นและการประกาศสถานการณ์ฉุกเฉินทำให้การถ่ายทำเป็นไปได้อย่างยากลำบาก แต่ท่ามกลางการระบาดที่มีความรุนแรงก็ไม่มีนักแสดงหรือทีมงานได้รับเชื้อโควิด จุดเริ่มต้นของทาเกชิเริ่มที่โรงละครโทโกยะในย่านอาซากูซะที่มีชื่ออย่างเป็นทางการว่า "อาซากูซะ โทโยกัง (; โรมาจิ: "Asakusa Toyokan")" ซึ่งแต่เดิมเป็นคลับเปลื้องผ้าที่เปิดในปี 1951
เรื่องย่อ.
พนักงานกดลิฟต์ ทาเกชิ คิตาโนะ (ยูยะ ยากิระ) ของโรงละครและคลับเปลื้องผ้าแห่งหนึ่งที่กำลังเข้าสู่ยุคมืดหลังความนิยมของการแสดงตลกสดแผ่วลง ทาเกชิที่ชื่นชอบการแสดงของตลกที่เป็นที่รู้จักในย่านอาซากูซะอย่าง เซ็นซาบูโระ ฟูกามิ (โย โออิซูมิ) ได้ขอให้รับเขาเป็นลูกศิษย์ เมื่อฝีมือการแสดงตลกของทาเกชิดีขึ้นจนเริ่มเป็นที่รู้จัก ทาเกชิได้ขอฟูกามิ อาจารย์ของเขา ออกจากโรงละครไปเพื่อเล่นแสดงตลกคู่หูที่เรียก มันไซ กับเพื่อนของเขา ในขณะที่ความนิยมของฟูกามิค่อย ๆ ลดลง
เอลีอูด คิปโชเก

เอลีอูด คิปโชเก (เกิด 5 พฤศจิกายน ค.ศ. 1984) เป็นนักวิ่งทางไกลอาชีพชาวเคนยาที่แข่งขันมาราธอน และเดิมแข่งขันระยะ 5000 เมตร คิปโชเกเป็นผู้ชนะเลิศการแข่งขันมาราธอนในโอลิมปิกฤดูร้อน 2016 และ 2020 นอกจากนี้ยังเป็นเจ้าของสถิติโลกของการวิ่งมาราธอนในรายการเบอร์ลินมาราธอน 2022 ด้วยเวลา 2:01:09 ชั่วโมง ซึ่งเร็วกว่าสถิติเดิมของตนเอง 30 วินาที จนกระทั่งเคลวิน คิปทุม นักวิ่งทางไกลอาชีพชาวเคนยาทำลายสถิติของเขาด้วยเวลา 2:00:35 ชั่วโมงในรายการชิคาโกมาราธอน 2023 คิปโชเกได้รับการยกย่องว่าเป็นหนึ่งในนักวิ่งมาราธอนที่ยิ่งใหญ่ที่สุด
คิปโชเกชนะการแข่งขันชิงแชมป์โลกครั้งแรกในปี 2003 ในรายการเวิลด์แอตเลติกส์ครอสคันทรีแชมเปียนชิปส์รุ่นเยาวชน และทำสถิติโลกรุ่นเยาวชนในระยะ 5000 เมตร ขณะอายุได้ 18 ปี คิปโชเกชนะการแข่งขันระยะ 5000 เมตรในกรีฑาชิงแชมป์โลก 2003 พร้อมทั้งทำสถิติโลก ตามด้วยได้รับเหรียญทองแดงโอลิมปิกฤดูร้อน 2004 และเวิลด์แอตเลติกส์อินดอร์แชมเปียนชิปส์ 2006 หลังจากนั้นคิปโชเกได้รับเหรียญเงินกรีฑาชิงแชมป์โลก 2007, โอลิมปิกฤดูร้อน 2008 และกีฬาเครือจักรภพ 2010
คิปโชเกเปลี่ยนมาวิ่งถนนในปี 2012 และเปิดตัวด้วยการวิ่งฮาล์ฟมาราธอนเร็วที่สุดเป็นอันดับที่สองด้วยเวลา 59:25 นาที คิปโชเกวิ่งมาราธอนรายการแรกที่ฮัมบวร์คมาราธอน 2013 ด้วยเวลา 2:05:30 ชั่วโมง คิปโชเกชนะการแข่งขันระดับเวิลด์มาราธอนเมเจอร์ครั้งแรกที่ชิคาโกมาราธอน 2014 และเป็นผู้ชนะเวิลด์มาราธอนเมเจอร์ของปี 2016, 2017, 2018 และ 2019 คิปโชเกพ่ายแพ้ในการแข่งมาราธอนสี่ครั้ง ได้แก่ เบอร์ลินมาราธอน 2013 (อันดับที่สอง) ลอนดอนมาราธอน 2020 (อันดับที่แปด) บอสตันมาราธอน 2023 (อันดับที่หก) และโตเกียวมาราธอน 2024 (อันดับที่สิบ)
วันที่ 12 ตุลาคม 2019 คิปโชเกวิ่งระยะมาราธอนในงาน Ineos 1:59 Challenge โดยทำเวลาได้ 1:59:40 ชั่วโมง ทำให้คิปโชเกกลายเป็น "นักวิ่งมาราธอนประเภทชายที่เร็วที่สุด" และเป็นคนแรกที่ "วิ่งมาราธอนได้ต่ำกว่าสองชั่วโมง" ตามบันทึกสถิติโลกกินเนสส์ อย่างไรก็ตามกรีฑาโลกไม่นับเป็นสถิติมาราธอนใหม่เนื่องจากการควบคุมความเร็วและการให้น้ำไม่เป็นไปตามมาตรฐานแข่งขัน และไม่ใช่งานแบบเปิด
วัดประชุมธาตุชนาราม

วัดประชุมธาตุชนาราม เป็นวัดไทยสังกัดคณะสงฆ์ฝ่ายมหานิกาย ตั้งอยู่ในอำเภอตุมปัต รัฐกลันตัน ประเทศมาเลเซีย มีพระครูพิพัฒน์อรรถกิจ เป็นเจ้าอาวาส
วัดประชุมธาตุชนาราม หรือเดิมชื่อว่า วัดยุงเกา เป็นวัดโบราณอายุมากกว่า 400 ปี คำว่า "ยุงเกา" น่าจะแปลว่า เผาเรือใหญ่ที่บริเวณนี้ แสดงว่า สมัยก่อนมีเรือเข้ามาถึงบริเวณนี้ ในสมัยรัชกาลที่ 6 พ.ศ. 2458 พระบาทสมเด็จพระมงกุฎเกล้าเจ้าอยู่หัว เสด็จพระราชดำเนินทางชลมารคถึงอำเภอตากใบและเสด็จมาประทับ ณ วัดชลธาราสิงเห เพื่อทอดพระเนตรการแข่งเรือ พระครูโอภาสพุทธคุณ (กิ๋ว) เจ้าอาวาสวัดประชุมธาตุชนารามในตอนนั้นได้นำพระสงฆ์จำนวนหนึ่งจากกลันตันเฝ้ารับเสด็จ
อุโบสถน่าจะสร้างโดย์พระสงฆ์หรือช่างพื้นบ้านในอำเภอตุมปัต มีจารึกที่ธรรมจักรหน้าอุโบสถระบุว่าสร้างเมื่อ พ.ศ. 2461 อุโบสถหันหน้าไปทางทิศตะวันตก เป็นอุโบสถไม้ยกพื้นสูงมีใต้ถุน มีหลักฐานว่าได้ผูกพัทธสีมาฝังลูกนิมิต แต่ยังไม่ทำใบเสมา ด้านหน้ามีระเบียงและทำบันไดขึ้นสองข้างมาบรรจบกันที่ระเบียงหน้าประตู ฝาอุโบสถคล้ายฝาปะกนแต่ช่องลูกฟักใหญ่กว่าและสลับช่องลูกฟักแนวตั้งกับแนวนอนแบบเรือนพื้นบ้านมลายู หลังคาอุโบสถทำเครื่องประดับหลังคาแบบมลายู ทีหางหงส์เศียรนาค ภายในอุโบสถมีภาพจิตรกรรมบนเพดาน วาดเป็นรูปพระจันทร์ พระอาทิตย์
วัดสโมสรราชานุประดิษฐ์

วัดสโมสรราชานุประดิษฐ์ เป็นวัดไทยสังกัดคณะสงฆ์ฝ่ายมหานิกาย ตั้งอยู่ในอาโลร์เซอตาร์ อำเภอโกตาเซอตาร์ รัฐเกอดะฮ์ ประเทศมาเลเซีย
วัดสโมสรราชานุประดิษฐ์ หรือ วัดบาการ์บาตา (Bakar Bata) หรือ วัดบ้านใต้ สร้างเมื่อ พ.ศ. 2453 โดยเจตนาเมื่อแรกสร้างคือเพื่อเก็บอัฐิมารดาของคุณหญิงเนื่อง นนทนาคร มากกว่าการเป็นวัดให้พระสงฆ์อยู่ เนื่องจากคุณหญิงเนื่อง นนทนาคร เป็นหม่อมของสุลต่านอับดุล ฮามิด ฮาลิม ชะฮ์ ซึ่งนับถือศาสนาอิสลาม คุณหญิงจึงนับถือศาสนาอิสลามด้วยเช่นกัน และสุลต่านก็ยอมให้ที่ดินเพื่อเป็นที่เก็บอัฐิ ต่อมาได้พัฒนาเป็นสำนักสงฆ์อันเนื่องจากบริเวณนั้นมีคนไทยอาศัยอยู่ราว 50 ครัวเรือน หรือประมาณ 300 คน และภายในอาโลร์เซอตาร์ก็ไม่มีวัดอยู่เลย สันนิษฐานว่าในช่วงที่กองทัพญี่ปุ่นยึดมลายูได้จากอังกฤษ และคืนให้แก่ไทยเมื่อราว พ.ศ. 2486–2488 คงน่าจะได้รับสถานะเป็นวัดในช่วงนี้ เพื่อใช้สอนภาษาไทยและการสอนการสอบธรรมสนามหลวงในมาเลเซีย มีระบุข้อมูลว่ามีการใช้เป็นสนามสอบเมื่อ พ.ศ. 2505
อุโบสถของวัดน่าจะสร้างในตอนปลายพุทธศตวรรษที่ 25 มีหลังคาแบบเประ (Bumbung panjang Perak) คือ หลังคาจั่วมีปีกนกใหญ่อยู่สองข้าง ส่วนด้านหน้าทำเป็นหลังคากันสาด หน้าบันอุโบสถมีจิตรกรรมรูปธรรมจักร พร้อมชื่อวัดเป็นอักษรโรมันว่า Wat Samosorn racha nuk pradit และชื่อเก่าว่า Wat Siam Bakar Bata Kedah
การลงมติเลือกนายกรัฐมนตรีไทย พ.ศ. 2544

การลงมติเลือกนายกรัฐมนตรีไทย พ.ศ. 2544 เป็นการลงมติของสภาผู้แทนราษฎร เมื่อวันที่ 9 กุมภาพันธ์ พ.ศ. 2544 หลังจากการเลือกตั้งสมาชิกสภาผู้แทนราษฎรเพื่อเลือกนายกรัฐมนตรีในตำแหน่งที่ว่างลง เนื่องจากวันที่ 9 พฤศจิกายน พ.ศ. 2543 นายชวน หลีกภัย พ้นจากตำแหน่งนายกรัฐมนตรีจากการยุบสภาผู้แทนราษฎร
นายอุทัย พิมพ์ใจชน ประธานสภาผู้แทนราษฎร ได้เปิดสภาเพื่อเลือกนายกรัฐมนตรีคนใหม่ โดยจะเปิดโอกาสให้สมาชิกสภาผู้แทนราษฎรเสนอชื่อบุคคลที่เหมาะสมจะดำรงตำแหน่งนายกรัฐมนตรี โดยได้กำหนดวิธีการลงคะแนนเลือกนายกรัฐมนตรีแบบเปิดเผย ด้วยการขานชื่อสมาชิก 500 คนตามลำดับตัวอักษร
โดยพลเอก ชวลิต ยงใจยุทธ สมาชิกสภาผู้แทนราษฎร แบบบัญชีรายชื่อ และหัวหน้าพรรคความหวังใหม่ ได้เสนอชื่อทักษิณ ชินวัตรหัวหน้าพรรคไทยรักไทย เป็นนายกรัฐมนตรี ในขณะที่ฝ่ายค้านไม่ได้เสนอชื่อบุคคลเข้าแข่งขัน
ผลการลงมติ.
ภายหลังเสร็จสิ้นการลงคะแนน นาย อุทัย พิมพ์ใจชน ประธานสภาผู้แทนราษฎร ได้ประกาศผลการนับคะแนนเลือกนายกรัฐมนตรีว่า ทักษิณ ชินวัตรหัวหน้าพรรคไทยรักไทย ได้รับคะแนนเสียงเห็นชอบจำนวน 340 เสียง ไม่เห็นชอบ 127 เสียง และงดออกเสียง 30 เสียง จึงถือว่าทักษิณ ชินวัตร ได้รับคะแนนเสียงมากกว่ากึ่งหนึ่งของจำนวนสมาชิกทั้งหมดเท่าที่มีอยู่ของสภาผู้แทนราษฎรแล้ว และได้รับความเห็นชอบตามมติของสภาผู้แทนราษฎรให้ดำรงตำแหน่งนายกรัฐมนตรี
<templatestyles src="Reflist/styles.css" />
และมีพระบรมราชโองการโปรดเกล้าฯ แต่งตั้ง พ.ต.ท.ทักษิณ ชินวัตร เป็นนายกรัฐมนตรี เมื่อวันที่ 9 กุมภาพันธ์ พ.ศ. 2544
กรรญกฤต อรรควงษ์

กรรญกฤต อรรควงษ์ (ชื่อเล่น : ฟิล์ม) เป็นนักแสดงและนายแบบชายชาวไทย ในสังกัดช่อง 7HD มีผลงานละครที่เป็นที่รู้จักและโด่งดังอย่าง "พริกกับเกลือ" และ "ปล้นลอยฟ้า"
ประวัติ.
กรรญกฤต ชื่อเดิม ณัฐกวี บุญประเสริฐ ชื่อเล่น ฟิล์ม เกิดเมื่อวันที่ 25 เมษายน พ.ศ. 2538 มีบ้านเกิดอยู่ที่ต.หาดเจ้าสำราญ อ.เมือง จังหวัดเพชรบุรี บิดาชื่อณรงค์ บุญประเสริฐ มารดาชื่อชนันภัทร ขุนวิชัยชญานนท์ (ชื่อเดิมสหรัส อรรควงษ์) มีพี่สาว1คนชื่อไอลดา บุญประเสริฐ (ฟาร์ม) บิดาเป็นผู้ตั้งชื่อเล่นเพราะเป็นคนชอบถ่ายรูปและปลูกต้นไม้จึงตั้งชื่อเพื่อให้คล้องจองพี่น้องฟาร์มฟิล์ม ฟิล์มจบการศึกษาระดับปริญญาตรี จากคณะบริหารธุรกิจ มหาวิทยาลัยรังสิต งานอดิเรกที่เขาชอบทำ คือการเข้าวัดทำบุญ สมัยเด็กชอบเข้าวัดเพราะวัดบางทะลุอยู่ใกล้บ้านและปู่ย่าชอบเข้าวัด ฟิล์มจึงมีโอกาสเข้าวัดทำบุญสม่ำเสมอ ,กิจกรรมโปรดอีกอย่างคือการเดินทางแคมปิ้ง มีช่องยูทูปของตัวเองเพื่ออัปเดตไลฟ์สไตล์และเที่ยวธรรมชาติแบบลุยๆชื่อช่องว่า The Blackpacker ฟิล์มถ่ายเองและตัดต่อคลิปด้วยตัวเอง เขาชื่นชอบการออกกำลังกายโดยการวิ่ง, สีที่ชอบ คือ สีดำ, อาหารที่ชอบ คือ พิซซ่าฮาวายเอี้ยน, ผลไม้ที่ชอบ คือ กล้วย ทุเรียน มะม่วง, ของสะสมของเขา คือ การเริ่มสะสมนาฬิกาปี 38 และความสามารถพิเศษ คือ ร้องเพลง และเล่นกีต้าร์ ฟิล์มเคยมีน้ำหนักเยอะและลดได้ 20กิโล เพราะความตั้งใจที่จะมีสุขภาพที่ดี เป็นคนที่มุ่งมั่นและตั้งใจคนหนึ่ง 
การทำงาน.
ฟิล์ม กรรญกฤตเริ่มเข้าสู่วงการจากการมาแคสที่สถานี แล้วผ่านการแคสทันที หลังจากนั้นจึงได้เซ็นสัญญาเป็นนักแสดงที่สถานีโทรทัศน์กองทัพบกช่อง 7 ตอนนี้เขามีผลงานที่เป็นที่รู้จักคือ "พริกกับเกลือ" ในบทบาท "ยอดชาย" และ"ปล้นลอยฟ้า" ในบทบาท "คมกริช" และ "SKY RAIDER" ซึ่งละครปล้นลอยฟ้าถือว่าเป็นละครบู๊เรื่องแรกและการได้เป็นพระเอกหลังข่าวเต็มตัวครั้งแรกของเขาและน่ายินดีที่ได้ร่วมงานกับคุณอาฉลอง ภักดีวิจิตร ศิลปินระดับชาติ(คุณปู่ของฟิล์มชื่นชอบละครของคุณอาฉลองมาก)การร่วมงานกับคุณอาถือเป็นประสบการ์ณที่ดีมากและได้เรียนรู้การทำงานจากท่านซึ่งนับว่ากรรญกฤตเป็นอีกหนึ่งนักแสดงหน้าใหม่ที่น่าจับตามองทั้งความหล่อคมเข้ม มาดเนี้ยบ แบบไทยๆ และการแสดง
คณะกรรมการราษฎร (สหภาพโซเวียต)

คณะกรรมการราษฎร  เป็นสถาบันฝ่ายบริหารระดับสูงสุดของสหพันธ์สาธารณรัฐสังคมนิยมโซเวียตรัสเซียและสหภาพโซเวียต ระหว่าง ค.ศ. 1917 ถึง 1946
คณะกรรมการราษฎรก่อตั้งขึ้นในสาธารณรัฐรัสเซียในเวลาไม่นานภายหลังการปฏิวัติเดือนตุลาคม ค.ศ. 1917 และได้รับการรับรองโดยรัฐธรรมนูญแห่งโซเวียตรัสเซียเมื่อ ค.ศ. 1918 โดยถือเป็นองค์กรที่ขึ้นตรงต่อสมัชชาชาวโซเวียตแห่งสหภาพโซเวียต ประกอบด้วยกรรมการราษฎรฝ่ายต่าง ๆ ซึ่งเทียบได้กับรัฐมนตรีว่าการกระทรวงต่าง ๆ คณะกรรมการราษฎรมีอำนาจตรากฎหมายในช่วงเวลานอกสมัยการประชุมสมัชชา คณะกรรมการราษฎรถูกยุบและเปลี่ยนไปใช้ชื่อว่าคณะรัฐมนตรีเมื่อปี ค.ศ. 1946
สัจพจน์การเลือก

ในคณิตศาสตร์ สัจพจน์การเลือก หรือ สัจพจน์ของการเลือก  หรือเรียกโดยย่อว่า AC เป็นสัจพจน์ของทฤษฎีเซตที่กล่าวว่า "ผลคูณคาร์ทีเซียนของคอลเลกชั่นของเซตไม่ว่างเป็นเซตไม่ว่าง" กล่าวโดยให้เห็นภาพว่า หากมีถุงใส่ของจำนวนหนึ่ง ที่ถุงแต่ละใบมีของอย่างน้อยหนึ่งชิ้น จะสามารถเลือกหยิบของออกมาหนึ่งชิ้นจากถุงแต่ละใบได้ แม้ว่าจะมีถุงเป็นอนันต์ก็ตาม ในเชิงตรรกศาสตร์ สัจพจน์การเลือกกล่าวว่า สำหรับทุกวงศ์ของเซตไม่ว่าง <math>(S_i)_{i \in I}</math> จะมีวงศ์ของสมาชิก <math>(x_i)_{i \in I}</math> ที่มีคุณสมบัติว่า <math>x_i \in S_i</math> สำหรับทุก <math>i \in I</math> เอิร์นส์ แซร์เมโลเป็นผู้เสนอสัจพจน์การเลือกเป็นคนแรกในปี ค.ศ. 1904 เพื่อใช้พิสูจน์ทฤษฎีบทจัดอันดับดี
เบอร์ทรันด์ รัสเซลล์เสนอคำอธิบายไว้ดังนี้: ถ้ามีรองเท้าเป็นคู่ ๆ อยู่จำนวนหนึ่ง (อาจเป็นอนันต์คู่ก็ได้) คุณสามารถเลือกรองเท้าข้างซ้ายจากแต่ละคู่ได้ และนี่เป็นฟังก์ชันการเลือกที่นิยามได้โดยตรง แต่หากมี"ถุงเท้าจำนวนไม่จำกัดคู่" (สมมติว่าถุงเท้าไม่มีลักษณะที่จะแยกสองข้างออกจากกันได้) จะเห็นว่าไม่มีวิธีที่ชัดแจ้งว่าจะเลือกถุงเท้าอย่างไรจากแต่ละคู่ โดยไม่ต้องใช้สัจพจน์การเลือก
นักคณิตศาสตร์ส่วนใหญ่ใช้สัจพจน์การเลือกโดยไม่มีข้อโต้แย้ง สัจพจน์การเลือกรวมอยู่ในทฤษฎีเซตมาตรฐานที่เรียกว่า ทฤษฎีเซตแซร์เมโล-แฟรงเคิลรวมสัจพจน์การเลือก (ZFC) ซึ่งเป็นทฤษฎีเซตเชิงสัจพจน์มาตรฐานในคณิตศาสตร์ เหตุผลประการหนึ่งที่สัจพจน์นี้ถูกยอมรับเป็นเพราะว่าผลลัพธ์ในคณิตศาสตร์ที่ยอมรับโดยทั่วไปจำนวนหนึ่ง เช่น ทฤษฎีบทของไทโคนอฟ นั้นต้องใช้สัจพจน์การเลือกพิสูจน์ นักทฤษฎีเซตร่วมสมัยยังศึกษาสัจพจน์ที่ขัดแย้งกับสัจพจน์การเลือก เช่น สัจพจน์ของการกำหนด 
ในคณิตศาสตร์บางรูปแบบ เช่นคณิตศาสตร์เชิงการสร้างบางประเภท อาจมีการหลีกเลี่ยงไม่ใช้สัจพจน์การเลือก แม้ว่าจะมีคณิตศาสตร์เชิงการสร้างบางส่วนที่ยอมรับสัจพจน์ของการเลือกก็ตาม
ข้อความ.
ฟังก์ชันการเลือก (choice function) หรือเรียกอีกอย่างว่าตัวเลือก (selector) หรือการเลือก (selection) คือฟังก์ชัน <math>f</math> ซึ่งนิยามบนคอลเลคชัน <math>X</math> ของเซตที่ไม่เป็นเซตว่าง โดยมีเงื่อนไขว่า สำหรับแต่ละเซต <math>A</math> ใน <math>X</math> จะได้ว่า <math>f(A)</math> เป็นสมาชิกของ <math>A</math> จากนิยามดังกล่าว สัจพจน์การเลือกจะมีรูปแบบเป็น
สัจพจน์ — ทุกเซต <math>X</math> ของเซตไม่ว่าง จะมีฟังก์ชันการเลือก <math>f</math> นิยามบน <math>X</math> และส่งเซตใน <math>X</math> ไปยังสมาชิกหนึ่งตัวของมัน
ในรูปแบบรูปนัย สามารถเขียนสัจพจน์การเลือกได้ดังนี้
 <math>\forall X \left[ \varnothing \notin X \implies \exists f \colon X \rightarrow \bigcup X \quad \forall A \in X \, (f(A) \in A) \right]</math>
ดังนั้นนิเสธของสัจพจน์การเลือกจึงกล่าวว่า จะมีคอลเลคชันของเซตไม่ว่างที่ไม่มีฟังก์ชันการเลือก
ความเป็นอิสระ.
ในปี ค.ศ. 1938 ควร์ท เกอเดิลพิสูจน์ว่า"นิเสธ"ของสัจพจน์การเลือกไม่ใช่ทฤษฎีบทของระบบ ZF โดยสร้างโมเดลภายใน (inner model) เรียกว่าเอกภพที่สร้างได้ (constructible universe) ที่สอดคล้องกับ ZFC จึงเป็นการพิสูจน์ว่า ZFC ต้องกัน (consistent) ก็ต่อเมื่อ ZF ต้องกัน และในปี ค.ศ. 1963 พอล โคเฮนใช้เทคนิคที่เรียกว่า forcing พิสูจน์ว่าสัจพจน์การเลือกไม่ได้เป็นทฤษฎีบทของ ZF ภายใต้เงื่อนไขว่า ZF ต้องกัน โดยสร้างโมเดลขึ้นมาที่สอดคล้องกับ ZF¬C (คือ ZF รวมกับนิเสธของสัจพจน์การเลือก) จึงเป็นการพิสูจน์ว่า ZF¬C ต้องกัน ผลลัพธ์ทั้งสองแสดงว่าสัจพจน์การเลือกเป็นอิสระเชิงตรรกะจาก ZF
ข้อความที่สมมูลกับสัจพจน์การเลือก.
ข้อความด้านล่างสมมูลกับสัจพจน์การเลือกภายใต้ ZF